Ini Aturcara Yang Akan Berlaku Selepas Ratu Elizabeth II Meninggal Dunia

Operasi London Bridge. Itulah nama kod yang diberikan kepada pelan yang disediakan untuk hari-hari dan minggu-minggu selepas kematian Ratu Elizabeth II.

Ratu Elizabeth II telah berada di atas takhta kerajaan sejak tahun 1952 dan merupakan pemerintahan beraja paling lama dalam sejarah Inggeris.

Dalam tempoh 67 tahun itu, beliau telah melihat lebih dari sedozen perdana menteri United Kingdom, hampir 20 Olimpik Musim Panas dan lebih dari separuh sedozen Pope.

Ratu Elizabeth II adalah asas kepada Komanwel, penaung kepada hampir 600 organisasi dan badan amal, serta memainkan peranan penting dalam perikatan Inggeris dengan banyak negara.

Jadi, kematian beliau akan membawa banyak perubahan kepada pihak yang berkenaan, bukan sahaja kepada United Kingdom tetapi mungkin kepada dunia.

Selepas hembusan nafas yang terakhir, setiausaha peribadinya, The Right Honorable Edward Young, akan segera menyampaikan mesej kepada perdana menteri ketika itu.

Mesej itu mungkin akan disampai sebagai "London Bridge is down."

Kemudian perdana menteri akan memulakan Operasi London Bridge. Dalam beberapa minit, 15 kerajaan di luar UK di mana Ratu Elizabeth II merupakan ketua negara, akan dimaklumkan melalui talian yang selamat.

Dan ini akan diikuti oleh 36 negara Komanwel dan pemimpin-pemimpin lain di seluruh dunia.

Pintu-pintu istana Buckingham akan menyampaikan notis hitam tentang berita ini. Pada masa yang sama, berita tergempar di media masa akan memberi amaran kepada media di seluruh dunia.

Setiap saluran media telah bersedia untuk berita itu dan setiap stesen radio mempunyai rangkaian lampu-lampu yang akan menyala untuk menunjukkan bencana kebangsaan seperti ini.

Semua rancangan BBC akan dihentikan dan terus menjalankan suapan khusus untuk berita tersebut.

Pembaca berita akan memakai sut dan pakaian hitam sepanjang masa di studio berita dan penjenamaan tradisional BBC News yang berwarna merah akan bertukar menjadi hitam.

Surat khabar, saluran TV dan stesen radio sudah bersedia untuk membuat liputan untuk beberapa hari yang berikutnya.

Pada hari yang sama dengan hari kematian Ratu Elizabeth II, anak sulung beliau iaitu Putera Charles, akan segera menjadi raja.

Dan dilaporkan bahawa bursa saham, perniagaan dan kedai-kedai di seluruh UK kemungkinan besar akan ditutup untuk menghormati hari itu.

Sehari selepas kematian ratu, Raja Charles akan membuat ucapan rasmi pertamanya sebagai Raja melalui livestream.

Dan kerajaan akan bersumpah dengan suara tabik 41-senapang di Hyde Park, London.

Selepas itu, Raja Charles akan berangkat untuk lawatan ke seluruh United Kingdom dan melawat pemimpin kerajaan di ibu negara masing-masing, Edinburgh, Belfast, dan Cardiff, sebelum pulang ke London.

Dalam tempoh ini, saluran TV akan memainkan banyak dokumentari yang telah dibuat ke atas penghormatan Ratu Elizabeth II.

BBC akan menghentikan rancangan komedi sebagai tanda penghormatan sehingga selepas pengebumian.

Empat hari selepas kematian, keranda Ratu Elizabeth II akan dipimpin oleh perarakan tentera dari Istana Buckingham ke Dewan Westminster.

Di sini, beliau akan dibaringkan untuk tempoh empat hari yang akan datang diikuti dengan penghormatan terakhir oleh Raja Charles, keluarga dan para kenamaan.

Kemudian, pintu kemungkinan akan dibuka kepada ratusan ribu orang awam yang beratur di luar. Pengebumian Ratu Elizabeth II dianggarkan berlaku 10 hingga 12 hari selepas beliau meninggal dunia.

Apa yang pasti adalah, hari pengebumian tersebut akan menjadi cuti bank rasmi untuk seluruh United Kingdom.

Bursa saham akan ditutup untuk kedua kalinya dalam masa kurang dari dua minggu dan banyak perniagaan turut akan melakukan perkara yang sama.

(Keranda ibunda Ratu Elizabeth II dalam Dewan Westminster pada tahun 2002)

Tepat pukul 11 pagi, loceng Big Ben akan berbunyi, seluruh negara akan berdiam dan keranda akan dibawa ke dalam Westminster Abbey, di mana 2,000 tetamu yang dijemput khas akan menundukkan kepala sambil berdoa.

Selepas upacara ini, keranda akan dibawa ke Istana Windsor dan akhirnya ke Gereja St. George, di mana Ratu Elizabeth II kemungkinan akan dikebumikan di sebelah kubur ayahanda beliau, Raja George VI.

Kemungkinan dalam tempoh setahun selepas pengebumian ini, penobatan rasmi untuk Raja Charles akan berlaku pada satu lagi hari cuti bank.

Secara keseluruhannya, dengan mengambil kira pelbagai cuti bank, perbelanjaan pengebumian dan sambutan pertabalan, kematian Ratu Elizabeth II dianggarkan membebankan ekonomi UK berbilion-bilion pound.

Di samping itu, beratus-ratus perubahan akan berlaku di seluruh UK pada bulan-bulan yang akan datang.

Mata wang British baru akan dicetak dengan potret Raja dan mata wang Ratu Elizabeth II secara perlahan-lahan dihapuskan daripada penggunaan.

Perkara yang sama akan berlaku kepada setem, pasport serta pakaian seragam polis dan tentera. Lagu kebangsaan akan diubah kepada "God Save the King". "

Itu belum mengambil kira bagaimana dunia dan Komanwel akan memberikan respon terhadap Raja baru yang dapat mengubah keluarga diraja Britain selama-lamanya.

Sebagai contoh, terdapat sokongan yang semakin meningkat di Australia oleh kedua-dua parti pemerintah dan pembangkan untuk negara itu menjadi republik dan kematian Ratu Elizabeth II boleh meningkatkan sokongan itu.

Jika Australia benar-benar menjadi sebuah republik, kemungkinan besar New Zealand, Kanada, Bermuda dan Barbados serta negara-negara Komanwel yang lain mahu mengikuti jejak langkah itu.

Situasi ini pasti akan berlaku suatu hari nanti dan apabila Operasi London Bridge dimulakan, kita akan melihat mungkin antara salah satu pengebumian terbesar seumur hidup kita akan disaksikan di seluruh dunia.


Mengapa Rakyat Negara Tertentu Buang Air Secara Terbuka?

Selain daripada terkenal sebagai negara dengan populasi kedua tertinggi di dunia dan juga tenaga buruh yang murah, India juga sangat dikenali disebabkan oleh sikap rakyatnya yang suka membuang air terutamanya air besar di merata-rata tempat.

Semakin ramai orang di India mengamalkan pembuangan air besar secara terbuka mewakili 44% daripada populasi negara itu berbanding daripada penggunaan tandas yang disambungkan ke sistem pengurusan sisa yang mencukupi iaitu sebanyak 40%.

Jumlah ini adalah lebih daripada setengah bilion orang yang membuang air besar di tempat terbuka, kerap kali di lubang-lubang dan kawasan yang larut ke dalam sumber air.

Ini membawa kepada pelbagai bentuk penyakit, yang memberi kesan kepada keupayaan seseorang untuk berkembang, melakukan pekerjaan mereka atau pergi ke sekolah.

Banyak penyebab yang membuatkan perkara ini berlaku dan biasanya boleh dibahagikan kepada kategori geografi.

Di kawasan luar bandar, cabaran untuk mencapai sistem sanitasi yang berfungsi jauh berbeza daripada cabaran yang terdapat di bandar-bandar.

Walaupun kawasan luar bandar mempunyai kadar pembuangan air terbuka yang lebih tinggi, memulihkan masalah di kawasan ini mungkin lebih mudah daripada bandar-bandar.

Lebih daripada 30% daripada penduduk India yang berjumlah 1.3 bilion orang tinggal di bandar-bandar, yang merupakan sebahagian dari yang terpadat di dunia.

Perkadaran ini dijangka meningkat kepada 40% menjelang tahun 2030. Lonjakan orang baru ke kawasan bandar sering melampaui pertumbuhan pembangunan, menyebabkan ketegangan kepada infrastruktur dan menjana pencemaran yang dahsyat.

Seperti banyak bandar raya di dunia, bandar-bandar di India adalah satu kajian yang berbeza.

Sebagai contoh, terdapat kekayaan yang luar biasa di satu bahagian tetapi kehinaan dan kemiskinan wujud di bahagian berdekatan.

Kawasan setinggan menjadi sesuatu yang sangat lazim seperti kawasan kejiranan berpagar.

Perbezaan ketara ini membawa kepada banyak pembangunan tanpa izin di mana yang kaya dengan kemudahan mewah dan persendirian mereka dan yang miskin bergelut untuk meneruskan hidup.

Khususnya, pembinaan kediaman tidak rasmi yang tidak berkaitan dengan infrastruktur awam bermaksud sanitasi berkualiti sering diabaikan.

Dan kemudian, dari masa ke masa, campur tangan menjadi terlampau sukar untuk dilakukan.

Sebagai contoh di bandar Assi Ghat, di sepanjang Sungai Ganges, para jurutera tidak dapat untuk menghasilkan sistem pembuangan kumbahan baru kerana bagaimana "lorong-lorong penyeksaan" di bandar itu menjadi sangat padat dengan perkembangan dan pertumbuhan selama beberapa dekad.

Paip-paip lama di dalam tanah tidak direka untuk menangani penduduk semasa dan paip-paip ini tertanam dengan cara yang sukar untuk dikemas kini.

Untuk memindahkan semua orang untuk melakukan kerja kemas kini adalah mustahil kerana orang harus menjalani kehidupan mereka dan sebarang projek yang dicadangkan perlu disertai dengan penyelesaian sementara yang setakat ini dilihatkan sangat sukar untuk diperolehi.

Sebagai tambahan kepada paip yang mengalir melalui bawah tanah, bandar-bandar perlu membangunkan kemudahan sanitasi untuk merawat iaitu menyaring dan mensterilkan sisa-sisa.

Semua di seluruh negara, tidak ada kemudahan yang mencukupi bagi penduduk dan jumlah bahan buangan yang sangat banyak dibuang secara terus ke dalam sungai atau ladang.

Sebagai contoh, Sungai Ganges menyerap lebih daripada 4 bilion liter bahan buangan kumbahan dan sisa industri setiap hari.

Pencemaran ini mengakibatkan penyakit yang meluas dengan menjangkiti bekalan air bawah tanah dan tanaman serta ia juga membunuh tumbuhan dan haiwan di dalam sungai.

Mumbai yang merupakan kuasa besar ekonomi dijangka menjadi bandar terbesar di dunia menjelang 2020, tetapi jurang kekayaan membawa maksud bahawa terdapat sebahagian besar penduduk telah diabaikan.

Dianggarkan bahawa 56% penduduk tidak mempunyai akses kepada kebersihan yang mencukupi.

Contohnya, di kawasan setinggan yang paling besar di india iaitu Dharvari, terdapat sejuta penduduk dan hanya 1,000 tandas. Ini bermakna setiap tandas dikongsi lebih daripada 1,000 orang.

Apabila penempatan tidak formal berkembang pada tahun-tahun yang akan datang, bandar ini akan menghadapi risiko kesihatan yang besar yang berasal dari kumbahan teruk atau tidak dirawat.

Selain itu, menghubungkan isi rumah ke sistem kumbahan tidak mencukupi untuk mengatasi masalah ini.

Paip-paip di bawah tanah perlu menghala ke pusat rawatan yang sah dan moden yang boleh mengendalikan jumlah sampah yang banyak dihasilkan oleh sebuah bandar.

Kemudian sisa ini perlu dihantar ke tempat yang tidak akan menyebabkan kemudaratan dan kebanyakan bandar-bandar di India tidak mengendalikan sampah dengan baik.

Walau bagaimanapun, kawasan bandar di India sedang memperlihatkan kemajuan dalam hal ini.

Perdana Menteri Narendra Modi telah memulakan misi untuk membersihkan Sungai Ganges, yang mana tidak boleh dilakukan tanpa membetulkan masalah kebersihan.

Dan pengurusan sisa di kawasan bandar adalah semakin baik selama bertahun-tahun. Lebih dari 63% penduduk bandar mempunyai jalan kepada akses yang lebih baik pada tahun 2015, berbanding 49% pada tahun 1990.

Akan tetapi pada tahun-tahun yang akan datang, pusat-pusat bandar India perlu belajar bagaimana untuk mengendalikan lonjakan populasi dengan berkesan. Lagipun, akses kepada air bersih dan sanitasi adalah hak asasi manusia.

Sebahagian besar penduduk India adalah di kawasan luar bandar dan kebanyakannya tidak memiliki akses kepada kebersihan yang berfungsi.

Malah, 65% orang yang tinggal di kampung mengamalkan pembuangan air besar secara terbuka atau hanya mempunyai akses kepada kemudahan sanitasi yang teruk.

Kemudahan sanitasi yang buruk mungkin bermakna tandas awam yang tidak berfungsi atau disekat, tandas yang tidak disambungkan ke sistem kumbahan, tandas yang tidak diselenggarakan dengan secukupnya dan sebagainya.

Sama seperti di bandar raya, kualiti sanitasi sering bergantung pada kekayaan, tetapi tahap kemiskinan di pedalaman India jauh lebih dahsyat.

Walau bagaimanapun, di pedalaman India terdapat faktor lain yang memburukkan lagi keadaan ini, iaitu masalah sikap dan tingkah laku.

Ramai orang di kampung lebih suka membuang air besar secara terbuka, maka sebarang percubaan menyeluruh untuk mengakhiri amalan berbahaya ini perlu ditambah dengan kempen pendidikan yang menghubungkan masalah kesihatan dengan sanitasi yang buruk.

Kajian pada tahun 2014 mendapati bahawa sebahagian besar isi rumah kampung di India yang mempunyai akses tandas terus membuang air secara terbuka kerana ia "menyenangkan, selesa, atau mudah."

Pada masa lalu, organisasi kerajaan dan pertubuhan telah mengabaikan aspek perubahan tingkah laku ini, memikirkan bahawa membersihkan tandas baru adalah mencukupi untuk menyelesaikan masalah ini. Tetapi, masalah ini berterusan.

Pada tahun 2014, Perdana Menteri Narendra Modi mengumumkan Misi Swachh Bharat untuk menamatkan amalan membuang air besar secara terbuka menjelang tahun 2019.

Kempen itu menghasilkan beberapa organisasi yang diketuai oleh masyarakat yang cuba mendidik orang tentang bahaya pembuangan air besar secara terbuka.

Syarikat-syarikat swasta juga melibatkan diri untuk memastikan bahawa apabila tandas baru dibina, orang tahu bagaimana dan mengapa mereka harus menggunakannya.

Ramai orang melihat tindakan kerajaan persekutuan yang datang dan membina tandas sebagai sesuatu yang kelihatan seperti terpaksa, dan ini telah membawa kepada banyak inisiatif yang gagal.

Jadi, kerajaan mengambil pendekatan yang lebih mendalam dengan memfokuskan terhadap mendidik pemimpin-pemimpin masyarakat untuk melaksanakan pembaharuan di kawasan mereka.

Oleh kerana pemimpin masyarakat lebih berpengaruh terhadap penduduk tempatan, mereka dapat melakukan lebih banyak perbezaan berbanding kerajaan.

Keadaan negeri Chhattisgarh telah menyaksikan kejayaan luar biasa dengan model ini, bermula dari 20 buah kampung yang bebas pembuangan air besar secara terbuka pada tahun 2014 kepada 1,644 buah kampung pada Mei 2016.


7 Sebab Mengapa Orang Jerman Dahulu Sangat Menyanjungi Adolf Hitler

Kalau ditanya siapakah pemerintah yang paling kejam di dunia, nama Adolf Hitler dan Joseph Stalin pastinya bermain di fikiran. Dengan jumlah angka korban yang ramai dan pelbagai siksaan yang dilakukan terhadap musuh, kedua-duanya sangat digeruni oleh pihak musuh.

Berkenaan dengan Adolf Hitler, percaya atau tidak parti Nazi yang dipimpinnya berjaya menguasai kuasa tampuk pemerintahan di Jerman melalui cara yang terhormat. Benar, parti Nazi dan Adolf Hitler dipilih oleh rakyat Jerman pada ketika itu dan mereka bukanlah merampas kuasa daripada pemerintah sedia ada.

Pernahkah anda terfikir, bagaimanakah Adolf Hitler dan partinya Nazi berjaya menguasasi Jerman suatu ketika dahulu? Apakah rakyat Jerman sememangnya gemarkan seorang pemerintah yang kejam seperti Adolf Hitler? Tidak.

Maka, pada kali ini pihak Iluminasi akan kongsikan beberapa faktor politik, dalaman ataupun luaran yang membawa kepada pemilihan Adolf Hitler ke tampuk pemerintahan di Jerman.

Selepas berakhirnya Perang Dunia Pertama, pihak Jerman telah dipaksa menandatangani Treaty of Versailles yang berupa satu perjanjian damai. Dalam perjanjian ini, pihak Jerman telah dipaksa untuk mengisytiharkan bahawa merekalah punca segala peperangan yang berlaku dan semua kesalahan ini adalah kesalahan mereka sahaja.

Akibatnya, banyak sekatan dan tekanan yang telah dikenaka terhadap mereka. Malah, mereka juga telah dipaksa membayar ganti rugi berjumlah $132 bilion, jumlah yang menyamai 10% pendapatan tahunan negara. Askar mereka juga terhad kepada 100,000 orang sahaja dan pasukan tentera udara juga telah diharamkan pengwujudannya.

Ketika semua negara lain melihat ini merupakan satu usaha keamanan, negara Jerman menganggap ini satu bentuk penindasan kepada mereka. Maka, parti berhaluan kanan seperti Nazi lah yang telah memperjuangkan idea untuk mengingkari perjanjian ini agar negara Jerman boleh bergerak bebas.

Negara Jerman didapati mereka tidak dapat membayar ganti rugi seperti yang diperintahkan. Menjelang 1923, mereka telah beberapa kali gagal membayar hutang mengikut jadual yang sepatutnya. Akibatnya, Perancis dan Belgium telah bertindak merampas bandar Ruhr daripada Jerman.

Ruhr merupakan nadi ekonomi utama Jerman. Di sinilah sumber ekonomi Jerman kerana terdapatnya pusat perlombongan arang dan besi serta kilang-kilang pembuatan keluli. Tanpa kawasan ini, Jerman sememangnya mengalami kejatuhan ekonomi kerana hilangnya sumber pendapatan utama mereka.

Apabila Jerman berjaya melunaskan bayaran seperti yang diperintahkan menjelang 1925, maka Ruhr telah dipulangkan semula. Peristiwa ini membuka mata mereka bahawa perjanjian Treaty of Versailles mesti diingkari agar mereka tidak terus ditekan. Maka, matlamat inilah yang menjadi perjuangan Nazi dan manifesto mereka pada ketika itu.

Penguasaan kawasan Ruhr menyebabkan ekonomi Jerman terganggu dan kadar inflasi tidak terkawal. Keadaan ini juga menyebabkan matawang Jerman ketika itu jatuh menjunam teruk.

Akibat keadaan ini, rakyat mengalami kebuluran. Ramai yang bertindak melarikan diri ke luar negara. Malah, matawang Jerman pada ketika  itu dikatakan langsung tidak mempunyai nilai. Akibatnya, rakyat meminta agar gaji mereka dibayar dalam bentuk makanan berbanding wang.

Pada tahun 1923, kadar penghijrahan keluar rakyat Jerman meningkat 3 kali ganda. Malah, kadar bunuh diri juga sangat tinggi kerana tekanan hidup. Ketika saat zaman gelap Jerman inilah, Adolf Hitler muncul sebagai seorang pemuda lantang yang bersemangat tinggi untuk memperjuangkan Jerman agar keluar dari zaman kegelapan tersebut.

Pada zaman tersebut, parti Nazi bukanlah satu-satunya parti politik yang meningkat naik. Malah, fahama Komunis juga semakin kuat tersebar. Parti Komunis Jerman pada ketika itu dikatakan parti Komunis terbesar di luar wilayah Kesatuan Soviet.

Hanya minoriti rakyat Jerman pada ketika itu yang menyokong perjuangan komunis yang mahukan Jerman menjadi sebahagian wilayah Soviet. Bagi selebihnya pula, mereka melihat peningkatan pengaruh Komunis di Jerman ini sebagai satu perkara yang membimbangkan.

Ketika inilah Nazi bijak mengambil kesempatan. Apabila pengaruh Komunis semakin membimbangkan, maka Nazi telah mempermainkan sentimen mereka bagi menggambarkan merekalah sebenarnya parti yang mesti diundi oleh rakyat Jerman bagi memperjuangkan nasib mereka dan membendung pengaruh Komunis. Strategi ini ternyata berhasil.

Pengaruh Komunis bukanlah satu-satunya faktor yang membantu kepada peningkatan kuasa Nazi dan Adolf Hitler, sebaliknya terdapat juga masalah dalaman negara yang mendorong berlakunya perkara ini. Pada tahun 1924, kerajaan Jerman yang diketuai oleh Parti Demokratik Sosial telah didapati bersalah melakukan rasuah.

Kerajaan pimpinan Gustav Bauer pada ketika itu telah "memberikan" 2 juta dollar kepada 2 orang pelabur dari Belanda yang dikelali sebagai Barmat Brothers. Mereka awalnya menjanjikan keuntungan berlipat kali ganda melalui pelaburan yang dilakukan. Namun, ianya gagal dan mengakibatkan Jerman kerugian jutaan dollar.

Rakyat mula mempersoalkan tindakan tersebut sebelum akhirnya terbukti bahawa kerajaan sebenarnya sudah bertahun-tahun menerima rasuh daripada syarikat tersebut. Maka, skandal ini telah dijadikan sebagai bahan utama bagi propaganda Nazi bagi mendesak rakyat menolak kerajaan sedia ada dalam pilihan raya berikutnya. Strategi ini nampaknya berjaya dan mereka telah menang denga majoriti besar dalam pilihan raya.

Fahaman anti-semetik telah wujud lama sebenarnya sebelum parti Nazi menguasai negara tersebut. Pada awal 1900-an lagi, terdapat beberapa buah parti yang sudah memperjuangkan slogan anti-semetik. Selepas Revolusi Russia, hiperinflasi dan Skandal Bermat telah berlaku dalam tempoh 2 tahun dan keadaan ini memperkuatkan lagi fahaman anti-semitik ini.

Ketika kebanyakan rakyat Jerman pada ketika itu hidup dalam kesusahan, orang Yahudi dilihat seolah-olah memiliki darjat yang tinggi kerana kaya. Walaupun hanya 1% rakyat Jerman adalah Yahudi, tetapi 10% doktor, 16% peguam dan 5% penulis ketika itu adalah berbangsa Yahudi.

Pada masa yang sama, revolusi yang berlaku di Russia pada ketika itu juga didakwa disebabkan oleh bangsa Yahudi. Sebahagian besar orang Jerman menganggap orang Yahudi merupakan dalang disebalik fahaman Komunis yang sedang merebak dan oleh itu mereka dianggap sebagai ancaman terhadap negara.

Dalam banyak parti yang wujud memperjuangkan anti-semitik, parti Nazi lebih terkehadapan. Mereka telah berjanji untuk mengambil alih kedai-kedai milik orang Yahudi agar mereka tidak lagi boleh mengawal harga makanan. Mereka turut menubuhkan organisasi pekerjaan yang berusaha untuk menggantikan segala pekerjaan yang dikuasi oleh orang Yahudi dengan orang Jerman sendiri.

Pada 29 Oktober 1929 telah menyaksikan kejatuhan pasara di Amerika Syarikat. Perkara inilah yang menjadi permulaan kepada zaman Great Depression dan negara Jerman turut mendapat  tempiasnya.

Ekonomi merudum dengen teruk, industri pembuatan menurun sebanyak 58% dan ramai rakyatnya hilang sumber pendapatan. Menjelang akhir tahun 1929, 1.5 juta orang Jerman tidak bekerja. Menjelang tahun 1933, jumlah itu meningkat kepada enam juta orang.

Rakyat mula hilang percaya kepada parti pemerintah pada waktu itu. Mereka tidak percaya kerajaan mampu mengubah nasib mereka. Ketika inilah Adolf Hitler mula sebagai seorang pemuda yang bercita-cita mengubah perkara tersebut dan mengubah nasib negara Jerman menjadi sebuah negara hebat.


5 Ikon Bola Sepak Terkenal Paling Cemerlang Akademik

Pengurus bola sepak kebiasaannya akan lahir daripada pemain bola sepak sendiri. Atas sebab itulah, aspek pendidikan amat jarang sekali dijadikan salah satu elemen yang digembar-gemburkan semasa kita membicarakan tentang kredibiliti seorang pemain bola sepak.

Walau bagaimanapun, ada kalanya - muncul beberapa orang pemain yang berbeza; mempunyai tahap kemahiran bola sepak bertaraf profesional dan dalam masa yang sama; berjaya memiliki kemahiran dalam bidang akademik yang membuatkan mereka layak tergolong dalam kumpulan pengurus kelab atau pasukan yang unik adanya.

Siapakah lima individu pengurus bola sepak terkenal yang layak dikatakan bukan saja handal dalam bidang sukan malahan turut sama pakar dalam bidang pelajaran? Berikut adalah lima yang kami rasakan terbaik, untuk kami kongsikan kepada anda.

Ketika artikel ini ditulis, Manuel Pellegrini sedang menjawat jawatan pengurus kepada kelab bola sepak Inggeris, West Ham. Mempunyai pengalaman yang sangat luas dalam bidang pengurusan dan kejurulatihan bola sepak, Pellegrini banyak merantau membawa dia ke Sepanyol, England, Argentina, Chile, China dan juga Ecuador.

Namanya menjadi terkenal selepas mengangkat kelab Sepanyol iaitu Villareal yang membawanya dilantik pengurus kelab gergasi Real Madrid. Penghijrahan beliau ke England membuktikan dia merupakan seorang pengurus yang konsisten dan mempunyai rekod yang sangat baik.

Pellegrini memilih untuk fokus dalam bidang pengurusan bola sepak pada tahun 1988, meninggalkan karier asalnya ketika itu sebagai seorang jurutera sivil bertauliah - yang diselang-selikan dengan aksi di padang. Lahir di Chile, Pellegrini menghabiskan 7 tahun pengajian dalam bidang pembinaan, menguasai kemahiran berkomunikasi dalam beberapa bahasa antaranya Sepanyol, Itali, Perancis dan Inggeris.

Nama beliau mungkin tidak lagi disebut-sebut seperti 10 tahun dahulu, namun Iain Dowie berjaya membuktikan kemampuannya bukan saja pada peringkat kelab dan antarabangsa, malahan dia mempunyai karier panjang sebagai seorang pengurus di England selepas persaraannya.

Pengalaman pertamanya mengurus Oldham Athletic beroleh kejayaan selepas berjaya memacu kelab itu layak menyertai kejohanan kalah mati Divisyen Dua. Bagaimanapun selepas tidak dibayar gaji, Dowie memilih untuk berhijrah ke enam kelab, sebelum mengumumkan persaraan pada tahun 2010.

Pada awal karier, beliau gagal dalam sesi pemilihan bola sepak semasa berumur 16 tahun - jadi dia menumpukan perhatian pada pendidikan, menamatkan pengajian dalam bidang aeronautikal seterusnya bekerja dengan British Aerospace. Semasa bermain dalam liga semi pro di Kingsbury, London pada tahun 1988 - pencari bakat kembali menemui beliau, menawarkan kontrak profesional dengan kelab Luton Town pada usia 23 tahun.

Seorang legenda Brazil yang bukan saja menempa nama dalam sukan malahan turut sama menjadi ikon fesyen dunia yang diikuti, mendiang Socrates Brasileiro Sampaio de Souza Vieira de Oliveira mempunyai nama gelaran 'Doktor Socrates' - kerana dia mempunyai kelulusan doktor perubatan yang sah.

Bermain dengan pasukan kebangsaan Brazil daripada tahun 1979 sehingga tahun 1986, Socrates kerap kali disanjung sebagai salah seorang pemain Brazil terbaik yang mempunyai kepintaran paling tinggi. Selepas persaraan, dia kembali bertugas sebagai seorang doktor di Sao Paolo, Brazil namun tidak kekal lama.

Semasa kariernya, Socrates terkenal sebagai seorang pemain yang tidak menggemari peraturan dan disiplin, serta sangat banyak melanggar dua pantang larang utama pemain bola sepak profesional kini - arak dan rokok.

Socrates tidak bertindak secara pengurus profesional, tetapi sepanjang kariernya sebagai pemain - dia turut sama terlibat sebagai seorang kolumnis di surat khabar, panel ekonomi dan juga subjek kegemarannya - politik; menjadikan beliau salah seorang pemain unik yang mempunyai karier bola sepak dan dalam masa yang sama, seorang ahli akademik bertauliah yang sangat dihargai masyarakat.

Semasa kemuncak kariernya dalam bidang pengurusan, khasnya ketika dia berjaya memacu pasukan Croatia ke peringkat yang lebih tinggi dalam dua kejohanan iaitu Euro 2008 dan 2012 - Slaven Bilic dijulang sebagai wira negara kecil tersebut sebelum meninggalkan pasukan kebangsaan untuk kembali menguruskan kelab di Russia.

Terkenal sebagai seorang yang serba boleh, Bilic mempunyai kelulusan dalam bidang undang-undang, melayakkan beliau untuk membuka firma guaman sendiri namun bola sepak menjadi pilihannya. Anak kepada seorang profesor dan dekan fakulti undang-undang, banyak pihak mempersoalkan pilihannya itu.

Sama seperti Socrates, Bilic tidak dapat menghentikan tabiat merokoknya - sehinggakan pengurusan terpaksa memberikan dia kebenaran khas untuk merokok. Menurut beliau, tabiat merokok itu datang semasa dia perlu berjaga setiap malam di universiti - menyiapkan tugasan yang perlu dihantar.

"Arsene who?" ('Siapa Arsene?') Itulah yang disebutkan apabila kelab Inggeris, Arsenal memilih untuk melantik seorang jurulatih sebuah kelab dari Jepun bernama Arsene Wenger sebagai pengurus kelab itu pada tahun 1996. Melihat kembali era kelab itu di bawah beliau, tak dapat disangkal lagi tindakan itu sangat tepat dan Wenger sendiri berjaya mengubah banyak budaya buruk atlit bola sepak di England - membawa kemodenan dan pembaharuan pada tradisi mereka.

Seorang pemain bola sepak yang kurang menyerlah, Wenger menamatkan pengajian dalam bidang ekonomi pada tahun 1974 sebelum mengambil keputusan menyertai pengurusan bola sepak sepenuhnya, menyertai kursus diploma kejurulatihan di Paris pada tahun 1981.

Selain mahir dalam bidang ekonomi, Wenger juga mempunyai kemahiran dalam pelbagai bahasa. Selain bahasa ibundanya iaitu Perancis dan bahasa Inggeris, beliau juga mahir dalam bahasa Itali, Jerman, Jepun dan Sepanyol. Selain itu, Wenger juga pernah menulis sebuah buku berkenaan falsafah bola sepak yang hanya diterbitkan di Jepun, berjudul 'Shōsha no Spirit.'

Berikutan sumbangannya bukan sahaja dalam biudang bola sepak, malahan dalam bidang pembangunan seni linguistik - beliau menjadi penerima pertama anugerah The Guardian Language Champion, yang dikelolakan oleh The Guardian UK dan British Academy pada tahun 2013.


Kisah Lelaki yang Terselamat daripada 7 Kemalangan Ngeri

Frane Selak menceritakan kembali kisah pertama kali dia menaiki kapal terbang pada tahun 1963 akibat keadaan yang mendesak. Ketika itu, Frane yang berusia 32 tahun telah menerima satu perkhabaran kurang enak dari kampung halamannya di Rijeka, Croatia. Dia mendapat tahu ibunya sedang tenat maka dia perlu pulang dengan segera dari Zagreb.

Semasa ingin membuat tempahan tiket, Frane dimaklumkan yang penerbangan paling awal telahpun penuh. Namun, dia berjaya memujuk pegawai syarikat penerbangan yang bertugas supaya membenarkan dia duduk di bahagian belakang pesawat bersama-sama kru kabin.

Pengalaman pertama Frane menaiki kapal terbang adalah begitu menyenangkan sehinggalah sejurus sebelum mendarat. Secara tidak semena-mena, salah satu pintu kapal terbang terbuka luas dan tercabut.

Dalam salah satu temu bualnya bersama The Telegraph pada tahun 2003, Frane menceritakan bagaimana dia dan rakan pramugarinya sedang berbual sambil meminum teh sebelum pintu tiba-tiba terbuka menyebabkan tekanan angin yang kuat terus menarik pramugari itu sehingga tercampak keluar, diikuti dengan Frane.

Pesawat itu kemudian dilaporkan terhempas dan mengorbankan dua orang juruterbang dan 17 penumpang lain termasuk pramugari tersebut. Walau bagaimanapun, Frane mendakwa dirinya terselamat kerana tercampak dan mendarat di atas timbunan rumput kering yang berjaya mengurangkan impak hentaman.

Itu hanyalah salah satu daripada tujuh kes 'hampir menemui ajal' yang telah dialami Frane sepanjang hayatnya.

Setahun sebelum kemalangan pesawat terhempas itu, Frane telah menaiki sebuah kereta api dari Sarajevo ke Dubrovnik yang telah tergelincir dari landasan sehingga terhumban ke dalam sebatang sungai yang penuh dengan ais. Namun demikian, dia mendakwa telah berjaya berenang untuk menyelamatkan diri walaupun mengalami hipotermia dan patah sebelah lengan.

Pada tahun 1966 pula, dia sedang berada di dalam sebuah bas apabila kenderaan tersebut tiba-tiba tergelincir dan jatuh ke dalam sungai sehingga menyebabkan empat penumpang mati. Frane walau bagaimanapun telah terselamat dengan hanya beberapa lebam dan luka kecil.

Dua kemalangan berikutnya yang hampir serupa berlaku pada tahun 1970 dan 1973 di mana Frane terselamat setelah kereta yang dipandunya tiba-tiba terbakar. Frane dilaporkan berjaya melompat keluar dalam kedua-dua kejadian - hanya beberapa ketika sebelum keretanya meletup.

Selepas 22 tahun hidup bebas daripada sebarang kemalangan, Frane sekali lagi terselamat daripada dilanggar sebuah bas semasa berjalan di Zagreb pada tahun 1995.

Tidak sampai satu tahun sesudah itu, Frane sekali lagi mengalami mimpi ngeri semasa sedang memandu di kawasan pergunungan Croatia apabila sebuah trak dari arah depan menyebabkan kereta yang dipandu hilang arah dan terhumban ke arah gaung sedalam 91 meter. Frane mendakwa dia sempat melompat keluar dari tempat duduknya pada saat-saat akhir. Dia tersangkut di atas sebatang pokok di tebing gaung dan dapat menyaksikan sendiri keretanya terjunam ke bawah.

Frane memberitahu akhbar The Telegraph yang rakan-rakannya sentiasa teragak-agak untuk berada dalam kenderaan bersama dengannya. Malah, ramai antara mereka yang mula memulaukan Frane kerana menganggap dia bernasib malang. Sehinggakan ada yang sanggup membatalkan tiket kereta api atau kapal terbang jika mendapat tahu yang Frane juga membeli tiket yang sama.

Namun demikian, Frane Selak kekal optimistik walaupun sudah begitu banyak kali ajal menghampirinya. Menurut Frane, seseorang boleh melihat kemalangan itu dari dua pandangan berlainan, iaitu sama ada dia adalah lelaki paling bernasib malang atau paling bernasib baik. Frane lebih menyukai pilihan yang kedua.

Semasa temu bual itu dijalankan pada tahun 2003, Frank memberitahu yang dia dapat merasakan bahawa dia tidak akan mengalami apa-apa kemalangan lagi dan akan mula menikmati hidup seolah-olah seperti baru dilahirkan. Baginya, Tuhan sudah menjaganya dengan baik selama puluhan tahun dan Iblis telah beralih untuk menyeksa manusia lain pula.

Frane begitu optimistik ketika membuat komen tersebut kerana dia dilaporkan telah memenangi hadiah loteri bernilai £600,000 tidak lama sebelum bertemu The Telegraph.

Frane mula mendedahkan kisah-kisah kemalangannya berulang kali kepada pelbagai majalah dan akhbar seperti The Telegraph dan Der Spiegel selepas memperoleh kejayaan besar dengan kemenangan loteri tersebut.

Akan tetapi, apabila pengalamannya mula mendapat perhatian di peringkat antarabangsa, ada beberapa pihak yang berasa curiga dengan kesahihan berita yang disampaikan. Dengan kecanggihan Google pada zaman kini, ramai yang mendakwa cerita Frane berkaitan kes kapal terbang Croatia terhempas pada tahun 1963 dan kemalangan kereta api pada tahun sebelum itu tidak mempunyai sebarang bahan bukti kukuh atau rekod kejadian yang rasmi.

Pada masa yang sama, pihak BBC melaporkan kemalangan pertama yang dialami Frane sebenarnya berlaku pada tahun 1957 dan bukannya pada 1962. Selain itu, ia melibatkan sebuah bas dan bukanlah kereta api seperti yang diceritakan.

Malah, jalan cerita Frane juga didapati tidak begitu konsisten. Misalnya, semasa ditemu bual oleh The Telegraph pada 2003, dia mengatakan yang dia telahpun mencuba nasib selama bertahun-tahun membeli tiket loteri sebelum menang besar pada masa itu. Namun, apabila berbicara sekali lagi dengan akhbar yang sama pada tahun 2010 (ketika ini Frane mendakwa telah menghabiskan sebahagian besar wang kemenangan untuk tujuan amal), dia berkata itu merupakan kali pertama dia bermain loteri.

Ya, ia mungkin adalah pertikaian kecil yang berpunca daripada kesilapan biasa. Walau bagaimanapun, percanggahan ini agak sukar untuk tidak diendahkan apabila fakta utama dalam kisah biografi Frane sendiri sukar dipercayai.

Banyak kes pesawat terhempas sekitar tahun yang sama mendapat liputan meluas media dan direkodkan secara rasmi. Malah, kisah seorang pramugari bernama Vesna Vulović yang terselamat selepas pengganas meletupkan pesawat yang dinaikinya pada ketinggian 10,000 meter di ruang udara Czechoslovakia pada tahun 1972 juga mempunyai pelbagai dokumen dan laporan untuk membuktikan dakwaannya benar.

Hal ini bukanlah bermakna yang Frane sengaja berbohong ataupun wartawan yang menyiarkan kisahnya membuat kesilapan. Ada juga kemungkinan fakta-faktanya tercampur aduk, sama ada dia tersilap mengingati sesuatu butiran sehingga menyebabkan jalan cerita menjadi tidak konsisten atau pihak yang telah menulis kisahnya tersalah anggap.

Apa-apapun, jika benar koleksi cerita Frane Selak ini, ia adalah sesuatu yang mengagumkan serta menunjukkan kekuasaan Allah SWT dalam menentukan setiap detik kehidupan dan kematian hamba-Nya.


Kisah Pelayan Kepada 8 Generasi Presiden Amerika

Anda mungkin pernah mendengar kisah pekerja setia yang telah bekerja selama puluhan tahun dengan majikan yang sama sepanjang hidup mereka. Namun, kisah seorang pekerja setia ini mungkin unik berbanding yang lain.

Dalam kerjayanya merangkumi 34 tahun, Eugene Allen telah berkhidmat untuk lapan orang presiden dan menyaksikan beberapa detik paling penting dalam sejarah Amerika abad ke-20. Semuanya dari pandangan uniknya sebagai seorang pelayan White House.

Eugene Allen dilahirkan di sebuah ladang di Virginia pada tahun 1919 dan banyak menghabiskan kehidupan awalnya sebagai seorang pelayan di pelbagai pertubuhan kulit putih (era pengasingan warna kulit) di selatan Amerika.

Ketika dia bekerja di salah sebuah country club di Washington D.C, Eugene telah mendengar bahawa White House sedang menawarkan jawatan kosong bagi pelayan.

Pada mulanya, dia tidak terfikir untuk memohon kerana dia gembira dengan pekerjaannya yang sedia ada. Namun, setelah bertemu dengan Ketua Dapur White House, Eugene telah diterima bekerja sebagai pembantu dapur pada tahun 1952 sebelum dia dinaikkan pangkat menjadi pelayan (butler).

Sebagai seorang pelayan, Eugene bangga apabila mengingati bahawa dia pernah berjabat tangan dengan semua Presiden Amerika yang pernah bertugas selama dia bekerja di White House.

Selama 34 tahun sebagai pelayan White House, dia berjabat tangan dengan Presiden Truman, Eisenhower, Kennedy, Johnson, Nixon, Ford, Carter dan Reagan.

Sebagai pelayan White House yang setia, Eugene bukan sahaja pernah berjabat tangan dengan presiden malah lebih daripada itu. Dia juga berkongsi tarikh lahir yang sama dengan Presiden Gerald Ford dan pernah menyambutnya bersama dengan presiden itu.

Eugene juga memberitahu bahawa Presiden Jack Kennedy adalah seorang yang sangat baik. Ketik presiden itu ditembak mati pada 22 November 1963, Eugene sedang bekerja seperti biasa di White House.

Walaupun menerima jemputan untuk pengebumian Presiden Kennedy, Eugene memilih untuk bekerja dan tidak menghadirinya. Dia memberitahu bahawa seseorang perlu berada di White House untuk bersiap sedia apabila semua orang pulang dari majlis pengebumian.

Isteri mendiang Presiden Kennedy iaitu Jacqueline secara peribadinya telah memberikan Eugene dengan salah satu tali leher suaminya sebagai kenangan. Eugene telah membingkaikan tali leher itu dan disimpannya di rumah.

Selain hubungan baiknya dengan Presiden-presiden Amerika Syarikat, Eugene Allen juga menyaksikan pelbagai detik bersejarah sepanjang tempoh dia bertugas di White House.

Sebelum bekerja di White House, Eugene tidak pernah diberikan peluang untuk duduk bersebelahan majikan kulit putih dalam bas kerana kawasan selatan Amerika ketika itu amat kuat dengan masalah perkauman.

Namun, apabila menjadi pelayan di White House, dia berada bersebelahan orang paling berkuasa di Amerika dan melihat sendiri detik-detik penting keputusan yang dibuat mengenai hak masyarakat di sana.

Salah satunya ialah apabila dia sendiri menyaksikan Presiden Dwight D. Eisenhower berdebat dengan Gabenor Arkansas iaitu Orval Faubus mengenai penghapusan pengasingan kaum di sekolah Little Rock pada tahun 1957.

Ketika rakyat Amerika berkumpul di luar White House bagi memprotes Perang Vietnam semasa Presiden Lyndon Johnson bertugas, Eugene telah menyediakan minuman keras buat presiden itu bagi membantunya menenangkan diri dari tekanan yang dihadapinya.

Eugene tidak pernah bercakap dengan Presiden Johnson mengenai Perang Vietnam tetapi presiden itu pernah menanyakan pelayan itu sama ada anaknya yang sedang berkhidmat di Vietnam masih hidup atau tidak.

Apabila Presiden Ronald Reagan menjadi tuan rumah majlis makan malam bersama Canselor Jerman Barat, Helmut Kohl, Eugene terkejut apabila diberitahu bahawa dia tidak akan bertugas pada malam itu.

Eugene lebih terkejut tetapi pada masa sama teruja apabila Wanita Pertama menjemput dirinya bersama isteri untuk menghadiri majlis makan malam itu sebagai tetamu peribadi presiden. Eugene percaya bahawa dia adalah satu-satunya pelayan yang dijemput untuk menghadiri majlis rasmi seumpama itu.

Eugene menerima satu lagi jemputan penting dalam hidupnya selepas dia bersara dari White House pada taun 1986. Pada tahun 2009, bekas pelayan itu dengan bangganya menghadiri majlis pertabalan Presiden Barack Obama dan duduk di kerusi VIP yang disediakan untuknya.

Dia tidak menyangka bahawa akan diberi peluang untuk mengalami pengalaman seperti itu. Ini kerana banyak perkara yang tidak boleh dilakukan kaum kulit hitam di Amerika sekitar 1940-an dan 50-an.

Eugene Allen meninggal dunia setahun kemudian ketika berusia 84 tahun. Beberapa tahun selepas kematiannya, nama Eugene kembali menjadi bualan apabila filem The Butler yang diadaptasi daripada kisah kehidupannya ditayangkan pada tahun 2013.

3. Pelayan kulit hitam yang sentiasa berada di samping presiden Amerika


5 Negara Dengan Jumlah Pemilik Rumah Sendiri Tertinggi di Dunia

Tahukah anda berapakah kadar pemilikan kediaman sendiri di negara kita? Mengikut kajian yang telah dijalankan, kadar pemilikan sendiri kediaman di negara kita berada pada kadar 72 ke 74% daripada jumlah keseluruhan populasi kita.

Angka ini sebenarnya lebih tinggi berbanding banyak negara lebih besar seperti Australia, Amerika Syarikat dan United Kingdom namun sepatutnya boleh dipertingkatkan lagi. Pelbagai skim dan insentif telah pun dianjurkan bagi membantu memudahkan pembeli memiliki kediaman sendiri yang diharapkan dapat meningkatkan lagi peratusan ini.

Di negara manakah yang mempunyai kadar pemilikan kediaman tertinggi di dunia? Berikut adalah lima negara yang mempunyai peratusan pemilik rumah sendiri paling besar. Kenapa sebahagian besar daripada negara dalam senarai - amat akrab dengan agenda komunisme ya?

Negara Cuba ketika ini masih lagi sedang membuka pasaran hartanah mereka agar lebih seiring dengan trend ekonomi dunia. Bagaimanapun, di negara itu - mereka masih lagi tidak membenarkan sebarang bentuk pemilikan kediaman oleh warga asing. Apa yang lebih mengejutkan - hanya pada tahun 2018 mereka membenarkan aktiviti jualan dan belian hartanah secara hak milik individu dilakukan.

Jadi bagaimana transaksi perumahan berlaku sebelum ini? Melalui sistem tukar suka sama suka yang dinamakan sebagai 'permuta' di sana. Apabila seseorang ingin berpindah ke satu kawasan baru, mereka perlu mencari kediaman yang dimiliki individu lain sebelum kedua-duanya setuju untuk melakukan permohonan pertukaran dengan kerajaan.

Oleh kerana prosesnya berjalan agak perlahan, perkahwinan secara kontrak banyak berlaku di Cuba; dengan banyak pasangan bertindak mendaftarkan perkahwinan yang diatur, menukarkan nama pemilik seterusnya memfailkan proses perceraian selepas semuanya selesai. Lagi cepat kata mereka.

Atas sebab itulah, projek-projek pembangunan di Cuba agak kurang dilakukan kerana pemaju tidak nampak sebarang kepentingan untuk membangunkan hartanah baru, menyebabkan masalah kediaman kurang selesa berlaku di negara itu. Walau bagaimanapun, kadar pemilikan hartanah di sana sangat tinggilah - mencecah 90% daripada jumlah keseluruhan populasi.

Walaupun hidup dalam banyak kekangan termasuklah dalam bab internet, kebebasan bersuara serta jumlah anak yang boleh dilahirkan (sebelum ini), kadar pemilikan rumah di China pula agak tinggi menandakan kemampuan mereka dalam memiliki kediaman masing-masing.

Dengan kadar 90% pemilikan rumah sendiri, China berada pada kedudukan ke empat dalam dunia. Apa yang lebih mengejutkan, tren ini nampaknya akan terus kekal selepas kajian yang dijalankan oleh HSBC menjangkakan golongan anak muda di China di antara usia 19 ke 36 tahun - 70% daripada mereka sudahpun memiliki kediaman sendiri pada usia tersebut.

Antara faktor utama pemilikan kediaman yang sangat tinggi di kalangan anak muda China adalah disebabkan kemampuan kewangan keluarga mereka yang lebih baik, disebabkan oleh setiap keluarga hanya dibenarkan mempunyai seorang anak. Jadi ibu bapa mereka boleh melaburkan dana memfokuskan hanya pada anak manja mereka, tanpa perlu memikirkan anak yang lain.

Tahun 1990 sehingga tahun 2001 menjadi detik perubahan yang besar dalam kadar pemilikan perumahan di negara Slovakia, selepas berlakunya kenaikan mendadak kadar pemilikan kediaman sendiri seiring dengan penurunan kadar jumlah kediaman berstatus sewaan.

Skim perumahan awam yang diwujudkan oleh pihak pemerintah Slovakia pada era tersebut meletakkan syarat penyewa hanya boleh mendiami unit mereka, selama 3 tahun. Tempoh ini dilihat sebagai satu durasi yang kurang munasabah dan telah menyebabkan penduduk Slovakia berbondong-bondong mula berusaha memiliki kediaman sendiri.

Selain itu, kekurangan jumlah unit yang disewakan secara swasta sama ada individu atau syarikat, dilihat menjadi faktor utama kenapa kadar pemilikan rumah di Slovakia terus kekal tinggi pada kadar 90.2% bagi tahun 2018. (Social housing in Slovakia)

Jika dibandingkan dengan semua negara Asia, skim perumahan yang dijalankan kerajaan Singapura nampak berjaya meningkatkan kadar pemilikan rumah di negara itu melalui sistem HDB yang kerap diperkatakan.

Diperkenalkan pada tahun 1960, program pembinaan yang khusus selama 5 tahun berlaku bagi membina kediaman-kediaman awam untuk diduduki penduduk negara itu yang kurang berkemampuan, agar mereka dapat berpindah daripada kawasan-kawasan setinggan yang mahu dibangunkan.

Sehingga kini, 80% daripada penduduk Singapura tinggal dalam kediaman yang dibangunkan oleh skim HDB, menyumbang kepada 90.7% kadar pemilikan rumah bagi rakyat negara itu dengan kontrak pemilikan sementara bertempoh 99 tahun.

Di antara semua negara, Romania mendahului negara-negara lain dalam kadar pemilikan rumah milik individu dengan 96.4% rakyat di negara mereka, mampu tinggal dalam kediaman yang mereka miliki sendiri.

Semuanya bermula sekitar era 1990-an, semasa Romania masih lagi diperintah oleh kerajaan komunis. Pada ketika itu, lebih 70% kediaman berbentuk apartment di sana dimiliki oleh kerajaan sebelum kerajaan Romania menjual unit-unit ini pada harga yang rendah - disebabkan oleh kejatuhan nilai matawang mereka dan kadar inflasi yang tinggi memaksa jualan murah dilakukan.

Pada ketika itu, keluarga berebut-rebut membeli kediaman yang ditawarkan kerajaan, kerana jualan sedemikian rupa sangat jarang berlaku. Satu unit apartment ketika itu dijual sama harganya dengan sebuah televisyen.


Ini Sebab Mengapa Pedang Katana Jepun Tersangat Mahal

Pembuatan pedang Jepun yang lebih dikenali sebagai katana, adalah tradisi yang telah wujud berabad-abad lamanya dan masih dilakukan hingga ke hari ini.

Setiap penghasilan pedang memerlukan dedikasi, kemahiran dan boleh mengambil masa lebih dari 18 bulan untuk disiapkan. Hasilnya, sebilah pedang jepun boleh mencecah puluhan ribu ringgit.

Bagi sebilah pedang, harga ini seolah-olah tidak masuk akal kerana fungsinya yang sangat terhad. Jadi, apakah yang membuatkan pedang Jepun tersangat mahal?

Barangan diperbuat daripada besi wujud di seluruh dunia seperti juga budaya pisau dan pedang. Walaubagaimanapun, budaya mengasah pisau berjenama dan menghargai besi ini sangat unik di Jepun.

Master Akihira, salah seorang pembuat pedang Jepun telah berkecimpung dalam bidang ini selama 21 tahun.

Beliau diilhamkan oleh pedang yang dihasilkan pembuat pedang legenda abad ke-13, iaitu Masamune.

Dan selepas menjadi pelatih selama lima tahun dan bertahun-tahun membuat pedang, Akihira menjadi salah seorang daripada 180 pembuat pedang yang berkhidmat di seluruh Jepun.

Sejak dahulu lagi, pedang Jepun adalah lebih daripada sekadar senjata. Ia adalah sebuah karya seni, simbol status, dan memegang kepentingan rohani yang besar sepanjang sejarah.

Di Jepun, dipercayai bahawa pedang-pedang yang digilap dengan indah dan cantik mempunyai kuasa untuk menghapuskan kejahatan.

Itulah sebabnya ia sangat dihargai dan digunakan sebagai perlindungan dari entiti jahat.

Tidak dapat dinafikan bahawa pada zaman kini, pembuat pedang menghasilkan katana sebagai satu seni namun ia masih dihasilkan dengan tajam.

Tersangat tajam sehinggakan samurai boleh bergantung nyawa mereka dengan pedang ini dalam situasi yang berbahaya.

Dan sebab mengapa pembuat pedang moden menghasilkan pedang Jepun ini adalah terdapat mereka yang menikmati mengumpul pedang-pedang, sama seperti orang-orang yang gemar melihat lukisan.

Kadang-kala, mereka menghasilkan katana untuk mereka ini dan ada kalanya pedang ini dihasilkan sebagai tangkal bagi orang yang baru menimang cahaya mata serta ibu bapa kepada anak perempuan yang bakal berkahwin.

Ketika kepingan keluli dilipat di atas satu sama lain berkali-kali, corak-corak seperti kayu-butir membentuk, dan corak-corak ini ditambah dengan kemahiran pembuat pedang menghasilkan katana yang tersangat unik.

Dalam penghasilan katana, mengetahui apa yang perlu dicari dalam setiap pedang adalah penting.

Ciri-ciri seperti sudut dan panjang pedang, atau cara logam dilipat, boleh mendedahkan sesuatu pedang itu dibuat pada zaman bila, malah siapa pembuatnya.

Jika ia merupakan pedang moden, mereka boleh mengetahui jenis era mana yang pembuat pedang cuba untuk hasilkan.

Hujung pedang adalah di mana semua garis lurus dan melengkung tertumpu, menjadikannya tempat untuk pembuat dan penggilap pedang untuk menunjukkan kemahiran mereka.

Melihatkan kepada kemahiran yang diperlukan dan juga tempoh masa yang diambil untuk menghasilkan setiap bilah pedang Jepun, maka tak hairanlah mengapa pedang-pedang ini boleh mencecah harga yang sangat tinggi.

Dan apabila semakin kurangnya pembuat pedang yang pakar di seluruh Jepun, kerja-kerja seni ini hanya akan menjadi semakin berharga, sekaligus menjadikannya lebih mahal suatu hari nanti.


12 Kelebihan Saidatina Aisyah Berbanding Wanita Lain

Nama Saidatina Aisyah Binti Abu Bakar R.A adalah nama yang tidak asing lagi di kalangan umat Islam di seluruh dunia. Beliau merupakan salah seorang daripada isteri Nabi Muhammad S.A.W yang mendapat julukan Ummul Mukminin yang bermaksud "Ibu Orang Beriman".

Wanita ini sering mendapat pujian dan diingati atas segala jasanya yang amat besar terhadap umat Islam. Ini kerana beliau telah memainkan peranan penting dalam sejarah awal Islam, ketika Rasulullah S.A.W hidup dan selepas Baginda wafat. Berikut adalah beberapa kelebihan Saidatina Aisyah R.A berbanding wanita lain.

Saidatina Aisyah R.A dilahirkan pada tahun 610 Masihi (terdapat beberapa pendapat berbeza) di Mekah al-Mukarramah, tempat yang penuh keberkatan di mana umat Islam menunaikan ibadah Umrah dan Haji. Mekah juga merupakan tempat beribadat sejak dari zaman Nabi Ibrahim A.S lagi (ada pendapat mengatakan lebih lama daripada itu).

Saidatina Aisyah R.A adalah anak kepada Saidina Abu Bakar as-Siddiq R.A yang merupakan Khalifah pertama (632-634M) umat Islam dan sahabat paling rapat dengan Rasulullah. Ibunya bernama Ummu Rumman binti 'Amir, seorang wanita mulia, berbudi pekerti dan bijak.

Mereka sekeluarga amat berpegang teguh dengan ajaran Islam sehingga sanggup menggadaikan segalanya demi memperjuangkan dan menyebarkan agama bersama-sama Nabi Muhammad S.A.W.

Selain berkahlak mulia, Saidatina Aisyah R.A juga terkenal kerana mempunyai ilmu yang tinggi dalam bidang fiqh (pemahaman agama), faraid (pembahagian harta), tafsir dan hadis. Ketinggian ilmu yang dimiliki beliau pernah dinyatakan oleh Urwah bin az-Zubir:

Aisyah dilamar oleh Rasulullah S.A.W ketika usianya masih muda (ulama berbeza pendapat umur sebenar tetapi paling mahsyur bernikah pada usia 6 dan tinggal serumah pada usia 9). Majlis perkahwinannya berlangsung pada bulan Syawal, tahun kedua Hijrah.

Aisyah R.A adalah satu-satunya isteri Rasulullah S.A.W yang masih perawan (isteri lain semuanya janda). Perkahwinan antara Aisyah R.A dan Nabi Muhammad S.A.W adalah wahyu daripada Allah S.W.T.

Selain Siti Khadijah al-Khuwaylid R.A iaitu isteri pertama Nabi Muhammad S.A.W, Aisyah R.A adalah isteri yang paling utama di sisi Baginda. Khadijah R.A dan Aisyah R.A merupakan isteri yang paling disayangi Nabi Muhammad S.A.W di mana kedua-duanya mempunyai kelebihan dan keistimewaan tersendiri.

Sebagai seorang isteri, Saidatina Aisyah R.A juga turut memainkan peranan sebagai pembantu peribadi Rasulullah S.A.W dalam segala urusan termasuklah berdakwah menyebarkan agama Islam.

Selain membantu Rasulullah S.A.W dalam pelbagai aspek kehidupan dan agama, Aisyah R.A juga pernah berjuang bersama Baginda dalam Perang Uhud (ulama berbeza pendapat) dan Perang Khandaq.

Sebagai isteri Rasulullah S.A.W, Aisyah R.A mempunyai kelebihan berbanding orang lain kerana beliau mempelajari adab, akhlak serta ilmu secara terus daripada Baginda yang mendapat wahyu daripada Allah S.W.T.

Sebagai isteri yang banyak meluangkan masa bersama Rasulullah S.A.W, Aisyah R.A juga banyak mengingati ucapan-ucapan yang dikeluarkan Baginda.

Aisyah R.A adalah antara orang paling banyak meriwayatkan hadis daripada Rasulullah S.A.W iaitu sebanyak 1210 hadis.

Aisyah R.A sering menjadi tempat rujukan para sahabat selepas kewafatan Baginda S.A.W mengenai permasalahan atau kemusykilan berkaitan agama terutamanya meneai fiqh, faraid dan adab Rasulullah S.A.W di rumah.

Tidak ada wahyu yang diturunkan kepada Rasulullah S.A.W ketika Baginda bersama isteri-isterinya melainkan hanya dengan Aisyah R.A.

Malah, Rasulullah S.A.W turut berkongsi kayu sugi yang telah digunakan oleh Saidatina Aisyah R.A sebelum menghembuskan nafas terakhir sehinggakan Aisyah berkata:

Begitulah antara beberapa keistimewaan dan kelebihan yang dimiliki oleh Saidatina Aisyah R.A. Semoga keperibadian yang dimiliki oleh Aisyah R.A ini dapat dicontohi oleh kaum wanita pada masa kini. Insya-Allah.


10 Kereta "Street-Legal" Paling Laju Di Dunia Tahun 2010-2019

Zaman yang sedang kita jalani hidup ini adalah zaman yang sangat menarik untuk menjadi seorang peminat kereta.

Zaman moden telah membawa kecanggihan dan keupayaan kenderaan elektrik serta beberapa pembaharuan kepada kereta-kereta lama.

Rekod kelajuan terpantas telah dipecahkan saban kali disebabkan oleh persaingan pengeluar kereta untuk mendapatkan gelaran kereta terpantas di dunia.

Dan bagi production car, iluminasi.com kongsikan 10 kereta terpantas di dunia bagi tahun 2010 hingga 2019.

Production car bermaksud adalah kereta model serupa yang dihasilkan secara besar-besarn, ditawarkan untuk dijual kepada orang ramai dan boleh dipandu secara sah di atas jalan awam (street legal).

Berada di tangga ke-10 adalah sebuah jenama kereta yang ramai di antara kita langsung tidak pernah dengar.

Noble adalah sebuah syarikat pembuat kereta butik British yang terkenal sebagai pengeluar kereta trek yang sangat dahsyat.

Noble M600 adalah sebuah kereta sukan buatan tangan dengan menggunakan keluli tahan karat dan serat karbon.

Dihasilkan bermula tahun 2010, kereta seberat 1,250 kilogram ini menggunakan enjin Volvo / Yamaha V8 berkembar dengan 650 kuasa kuda dan mampu mencecah kelajuan maksimum 362 kilometer sejam.

Tidak perlu diperkenalkan lagi, Pagani bukan sahaja jenama kereta popular di kalangan pengumpul mewah tetapi juga sangat popular bagi peminat kereta sukan.

Pagani menawarkan reka bentuk yang menjadi karya seni sebenar bagi jentera beroda. Dan bagi Pagani Huayra, ia bukan sahaja mempunyai reka bentuk yang sangat menggiurkan, tetapi juga tersangat pantas.

Para jurutera Pagani menyempurnakan kereta ini dengan enjin Mercedes AMG V12 bercaj turbo bagi menghasilkan 700 kuasa kuda, yang memberikan Huayra kelajuan maksimum 370 kilometer sejam.

Juga tidak begitu dikenali, Zenvo tidak memasuki kancah kereta sehinggalah pada tahun 2008, namun ia mendapat perhatian ramai dengan menghasilkan kereta prototaip dengan 1,163 kuasa kuda.

Beberapa tahun kemudian, prototaip itu menjadi kenyataan dengan penghasilan Zenvo TSI 1.

Kereta pertama Zenvo ini dilengkapi dengan enjin V8 5.8-liter supercharger berkembar yang mampu melonjak pecutan maksimum TSI 1 kepada 375 kilometer sejam.

Berada di kedudukan ke-7 adalah kereta hibrid pertama dalam senarai ini.

Pengeluar kereta Sweden, Koenigsegg telah menghasilkan antara kereta super yang paling mengagumkan sejak ia mula beroperasi pada tahun 1994.

Dan antara salah satunya adalah Koenigsegg Regera. Ciri yang paling menarik perhatian pada Regera sudah tentunya Autoskin, namun kereta ini masih memfokuskan tentang prestasi.

Ia menggabungkan 3 motor elektrik dengan enjin 5-liter turbo berkembar V8 untuk menghasilkan 1,500 kusa kuda yang mampu menjana kelajuan maksimum yang dihadkan secara elektronik, 402 kilometer sejam.

Jangan tersalah anggap kereta ini dengan Regera yang disebutkan di atas, kerana kereta ini juga merupakan keluaran Koenigsegg. Agera R adalah sebuah kereta super yang terhad, dengan pelbagai rekod pecutan.

Antara salah satunya adalah kereta terpantas yang mampu mencecah kelajuan 322 kilometer sejam, dengan rekod 17.68 saat.

Kereta dengan enjin 1,140 kuasa kuda ini dikuasakan oleh bahan api bio dan mampu mencapai kelajuan maksimum 418 kilometer sejam.

Bugatti adalah salah satu jenama supercar yang paling dikenali, dan untuk sebab yang sangat baik.

Kereta yang dihasilkan Bugatti bukan sahaja melepasi had kenderaan tetapi ia juga merupakan mesin buatan tangan yang sangat indah.

Enjin W16 nya yang sangat terkenal adalah quad-turbocharged yang menjana 1,500 kuasa kuda.

Dipasangkan pada Chiron, kereta ini mampu memecut dengan kelajuan maksimum 420 kilometer sejam. Dan kelajuan ini masih boleh dilepasi kerana ia dihadkan oleh pengehad elektronik.

Mengalahkan kereta Bugatti di kedudukan ke-4 adalah sebuah lagi hasil ciptaan Bugatti.

Veyron Super Sport 16.4 telah mencatatkan rekod dunia untuk kereta terpantas di dunia dengan kelajuan tertinggi 431 kilometer sejam.

Akan tetapi, versi pengeluaran Veyron telah dihadkan secara elektronik pada kelajuan 415 kilometer sejam.

Rekod dunia ini menunjukkan bahawa betapa kuatnya enjin 1,200 kuasa kuda yang dimiliki Veyron.

Hennessey Performance Engineering adalah sebuah syarikat penalaan kereta yang mengkhususkan diri dalam mengubah suai kereta sukan dan supercar.

Tetapi Venom GT adalah kereta keluaran mereka sendiri. Walaupun kereta ini berasaskan platform Lotus Exige, seluruh kejuruteraannya dihasilkan oleh Hennessey.

Venom GT telah mengatasi rekod dunia Bugatti pada tahun 2014 dengan kelajuan terpantas 435 kilometer sejam.

Berikutan kejayaan Agera R, Koenigsegg memperkenalkan Agera RS pada tahun 2017.

Dan kereta ini telah memecahkan rekod kereta terpantas bagi kategori pengeluaran kereta, dengan kelajuan maksimum 447 kilometer sejam.

Walaupun ia mempunyai enjin yang sama iaitu V8 5-liter turbocharged berkembar, ia menghasilkan 1,350 kuasa kuda iaitu 210 lebih tinggi berbanding kereta sebelumnya.

Pemilik kesemua 25 unit kereta Agera RS yang wujud di atas muka Bumi telah bekerjasama dengan Koenigsegg untuk mendapatkan kereta yang tidak akan sama dengan mana-mana yang lain, dari segi warna, pengeluaran kuasa dan macam-macam lagi.

Berada di kedudukan pertama kereta pengeluaran paling pantas di dunia tidak lain dan tidak bukan, adalah Bugatti Chiron.

Kali ini, dengan versi diubah suai yang lebih panjang, lebih aerodinamik dan sudah tentunya tidak memiliki pengehad elektronik.

Secara teknikalnya, ia masih dikategorikan sebagai sebuah prototaip pra-pengeluaran, tetapi ia telah mencatatkan rekod dunia untuk supercar terpantas dengan kelajuan tertinggi pada 491 kilometer sejam pada September 2019.

Ia juga merupakan kereta pertama yang mencapai kelajuan 300 batu sejam (483 kilometer sejam), sesuatu yang menjadi impian bertahun-tahun bagi pembuat kereta untuk kereta pengeluaran.


10 Wanita Muslim Paling Penting Dalam Sejarah

Islam telah melahirkan ramai tokoh-tokoh terkemuka dunia di pelbagai bidang. Antaranya adalah seperti keempat-empat orang khulafa al-Rasyidin, Al-Khawarizmi iaitu Bapa Matematik, Ibnu Sina iaitu Bapa Perubatan dan ramai lagi.

Namun, mungkin ramai yang tidak menyedari bahawa Islam juga melahirkan ramai tokoh-tokoh dari kalangan wanita. Mereka ini terkenal kerana keberanian, kebijaksanaan, keadilan, ketaqwaan dan banyak lagi. Berikut adalah 10 wanita Muslim paling penting dalam sejarah.

Beliau merupakan isteri kepada Sultan Mesir iaitu Al-Malik as-Salih atau dikenali juga sebagai As-Salih Ayyub (1240-1249) dari Dinasti Ayyubiyah. Selepas kematian suaminya, beliau mengambil alih pemerintahan dan menjadi Sultanah Mesir pada 1250.

Shajar telah mempersiapkan Mesir dalam Perang Salib Ketujuh dan memenangi Pertempuran Fariskur (1250). Dia juga berjaya menangkap Raja Perancis iaitu Raja Louix IX. Kerana pemerintahannya yang berkesan, duit syiling ketika itu telah dicetak dengan nama "Malikat al-Muslimin" bermaksud Ratu Orang Islam.

Beliau kemudian berkahwin dengan komandernya al-Malik al-Mu'izzudin Aybak yang menjadi sultan dari Dinasti Mamluk pertama (Mamluk adalah gelaran kepada hamba yang menjadi tentera Muslimin).

Beliau adalah pemerintah Kesultanan Delhi antara tahun 1236 hingga 1240. Bapanya, Shamsuddin Iltutmish telah menamakan Razia sebagai pewarisnya sebelum meninggal dunia pada 1236.

Razia merupakan pemerintah yang adil dan disayangi rakyatnya. Selain itu, beliau juga merupakan penaung utama dalam bidang pembelajaran. Razia mengarahkan pembinaan sekolah dan perpustakaan di seluruh utara India. Selain itu, beliau juga berjaya memimpin pasukan tenteranya dengan baik.

Pada tahun 1240, Razia telah digulingkan dalam satu pemberontakan yang didalangi oleh para bangsawan kerajaan yang menentang pemimpin di kalangan wanita. Dia kemudiannya digantikan oleh abangnya, Muizuddin Bahram Shah, yang dipercayai terlibat dalam konspitarasi menjatuhkannya.

Beliau merupakan wanita yang paling berpelajaran di Andalusia pada abad ke-12 dan awal abad ke-13. Beliau memiliki kepakaran dalam bidang teori hukum, perundangan, tasawuf dan pelbagai bidang sains.

Fatima menghafal banyak buku-buku di bawah bimbingan bapanya. Fatima juga menghafal al-Quran di bawah bimbingan Abu Abdullah al-Madwari yang dianggap sebagai seorang ulama hebat.

Selain itu, Fatima turut belajar dari bapanya mengenai hadis Sahis Muslim, sirah Ibu Hisham dan banyak karya-karya hebat lain. Fatima merupakan ibu kepada seorang ulama' Andalusia terkenal iaitu Abu al-Qasim bin al-Taylasan.

Lubna pada asalnya merupakan seorang hamba berbangsa Sepanyol yang kemudian menjadi salah seorang tokoh terpenting di istana Dinasti Umayyad di Cordoba. Beliau merupakan setiausaha rasmi kepada Khalifah Abdul Rahman III dan anaknya al-Hakam bin Abdul Rahman.

Lubna merupakan seorang ahli matematik yang hebat dan dilantik menjadi ketua perpustakaan diraja yang mengandungi lebih daripada 500,000 buah buku. Menurut tokoh terkenal Andalusia iaitu Ibnu Bashkuwal, Lubna cemerlang dalam penulisan, tatabahasa dan puisi.

Selain itu, pengetahuan Lubna dalam bidang matematik sangat besar dan beliau juga mahir dalam bidang-bidang sains yang lain. Tiada cendiakawan lain sehebat Lubna di istana Dinasti Umayyad.

Rabiatul Adawiyah dilahirkan dalam keluarga yang sangat miskin. Tidak lama selepas dilahirkan, kedua-dua ibu dan bapa beliau telah meninggal dunia. Ketika-tiga orang kakaknya juga meninggal dunia kerana kebuluran yang melanda Iraq ketika itu.

Beliau kemudian telah dijual sebagai seorang hamba. Selepas dimerdekakan, beliau sering pergi ke tempat sunyi untuk mengabdikan dirinya kepada Allah S.W.T.  Beliau juga dianggap sebagai pengasas kepada ajaran Sufisme "Cinta Ilahi" yang menekankan kasih sayang Tuhan demi kepentingganNya sendiri dan bukannya takut kepada hukuman atau keinginan untuk mendapatkan pahala.

Banyak lagi kisah menarik mengenai Rabiatul Adawiyah seperti beliau menolak pinangan dari wakil Gabenor Iraq kerana ingin mengabdikan hidupnya kepada Allah S.W.T. Ketika kematiannya, jenazah beliau diiringi oleh ramai ulama dan tokoh-tokoh hebat lain.

Beliau adalah cucu kepada Nabi Muhammad S.A.W melalui anak perempuannya Fatimah dan menantunya Ali bin Abi Thalib. Zainab merupakan tokoh utama Ahlul Bayt (keturunan Nabi Muhammad) pada akhir abad ke-7 dan memainkan peranan besar semasa dan selepas Pertempuran Karbala pada tahun 680 Masihi.

Dalam pertempuran itu, abangnya Husain bin Ali dan sanak saudaranya yang lain telah terkorban. Buat sementara waktu, dia menjadi ketua Ahlul Bayt dan melindungi seluruh keluarga Husain yang ketika itu dipenjara Dinasti Umayyah.

Selain itu, Zainab juga telah meriwayatkan beberapa hadis terkenal. Beliau merupakan tokoh wanita Muslim yang melambangkan pengorbanan, kekuatan dan ketaqwaan.

Khawlah Al-Azwar yang hidup di zaman Rasulullah S.A.W merupakan saudara perempuan kepada Dirar Al-Azwar yang merupakan seorang lagenda tentera Islam. Kerana kehebatan bertempurnya, Rasulullah s.a.w. telah membenarkan Khawlah menyertai angkatan perang Muslimin.

Khawlah terkenal kerana penyertaannya dalam Pertempuran Yarmuk (636 Masihi) menentang tentera Byzantine. Pada hari ke empat peperangan tersebut, beliau telah mengetuai sekumpulan wanita untuk menentang tentera Byzantine.

Kelibatnya yang begitu tangkas bagaikan seorang panglima sewaktu menunggang kuda di medan perang begitu dikagumi oleh tentera Muslimin, termasuklah Khalid Al-Walid.

Nusaibah yang juga dikenali sebagai Ummu Ammara adalah antara wanita terawal yang memeluk agama Islam di Madinah. Beliau yang berasal dari Bani Najjar merupakan salah seorang sahabat Nabi Muhammad S.A.W.

Beliau paling diingati kerana pernah mengambil bahagian dalam Perang Uhud (625 Masihi) bersama-sama suami dan dua orang puteranya. Ketika pasukan Muslimin sedang berkecamuk, Nusaibah, suaminya dan dua orang puteranya antada yang melindungi Nabi Muhammad S.A.W daripada musuh.

Dia mengalami banyak luka sehingga pengsan. Apabila sedar, soalan pertama yang ditanyakan Nusaibah adalah "Adakah Rasulullah selamat?" Selain Perang Uhud, beliau juga menyertai Perjanjian Aqabah, Perjanjian Hudaibiyah, Perang Hunain dan Perang Yamamah.

Tokoh Muslimah ini tidak perlu diperkenalkan lagi. Aisyah binti Abu Bakar merupakan isteri Nabi Muhammad S.A.W paling berpengaruh dalam masyarakat Islam selepas kewafatan Baginda.

Beliau yang juga dikenali sebagai Ummul Mukminin atau "Ibu Umat Islam" ini juga mempunyai keilmuan yang tinggi dalam bidang fekah, faraid, tafsir dan merupakan salah seorang periwayat hadis paling banyak.

Beliau yang mendapat pendidikan terus daripada Nabi Muhammad S.A.W ini sering menjadi tempat rujukan para sahabat yang lain mengenai sebarang kemusykilan selepas kewafatan Baginda. Banyak lagi sebenarnya kehebatan yang dimiliki oleh Saidatina Aisyah binti Abu Bakar ini.

Beliau adalah isteri pertama Nabi Muhammad S.A.W. Beliau juga merupakan satu-satunya isteri Baginda yang tidak pernah dimadukan kerana Nabi Muhammad S.A.W berkahwin dengan isteri-isterinya yang lain setelah kewafatan Khadijah.

Sebelum mengahwini Nabi Muhammad S.A.W, Khadijah sememangnya seorang tokoh Mekah yang disegani dan dihormati. Beliau merupakan salah seorang pedagang yang berjaya di mana dua pertiga Mekah adalah kepunyaannya.

Selain itu, Siti Khadijah juga adalah wanita pertama memeluk Islam dan beliau memainkan peranan utama dalam membantu Rasulullah menyebarkan agama Islam. Hasil perkahwinannya dengan Rasulullah S.A.W, mereka dikurniakan sebanyak enam orang cayaha mata.


10 Pelakon Malaysia yang Pernah Membintangi Filem Luar

Sejarah perfileman di negara kita telah bermula sejak awal tahun 1900-an lagi apabila diperkenalkan oleh penjajah British. Filem pertama yang dihasilkan dan ditayangkan adalah filem Leila Majnun (1933) yang diadaptasi daripada cerita cinta klasik rakyat Timur Tengah.

Sejak itu, negara kita menghasilkan ramai para pelakon yang berbakat seperti P. Ramlee, Aziz Sattar, Siput Sarawak, Azean Irdawaty dan ramai lagi. Namun, ramai yang tidak mengetahui bahawa beberapa pelakon Malaysia juga pernah mendapat tawaran lakonan antarabangsa.

Pasti ramai mengetahui bahawa Ibrahim Pendek merupakan pelakon Malaysia pertama membintangi filem Hollywood dan Dato Michelle Yeoh banyak membintangi filem Hong Kong dan Hollywood. Kali ini, kami ingin mengenengahkan kepada anda beberapa lagi pelakon tempatan yang mendapat tawaran berlakon di peringkat antarabangsa.

Pelakon yang popular pada era 90-an ini pernah banyak membintangi filem tempatan dan pernah mendapat pencalonan di anugerah Oscar melalui filem Puteri Gunung Ledang.

Tiara juga pernah mendapat tawaran berlakon dalam sebuah filem Hollywood berjudul Beyond Rangoon (1995) di mana dia memegang watak sebagai kerani hotel.

Pelakon kelahiran negeri Kedah ini memulakan karier lakonannya di Hong Kong dan Taiwan. Dia mula dikenali selepas memenangi anugerah Aktress Terbaik dalam Anugerah The Golden Horse di Taiwan menerusi filem seram terkenal The Eye (2002).

Sejak itu, Angelica mula mendapat banyak tawaran berlakon dalam filem luar seperti The Thieves (2012) dan The Garden of Evening Mists (2019). Dia juga ditawarkan berlakon dalam filem komedi romantik tempatan Ice Kacang Puppy Love (2010).

Pelakon lelaki ini sering dikenali sebagai Hero Malaya kerana banyak melakonkan watak-watak utama dalam filem. Pada tahun 2016, Rosyam Nor ditawarkan untuk berlakon dalam filem Kollywood (Tamil) bersama pelakon legenda Rajinikanth berjudul Kabali.

Kali ini, dia ditawarkan untuk memegang watak antagonis berbanding watak hero yang sering digalasnya.

Wanita kelahiran negeri Johor ini merupakan seorang model dan bekas Miss Malaysia Chinese International 1998. Debbie mula mencipta namanya di Hong Kong apabila membintangi beberapa drama seperti Age of Glory (2008), The Descendant (2010) dan Legend of Kublai Khan (2013).

Debbie pernah diberi peluang untuk membintangi filem fiksyen Lost In The Pacific (2016). Dia yang membawa watak sebagai Lily Young merupakan salah seorang penumpang sebuah pesawat mewah yang terhempas dan diserang oleh makhluk mutasi. Filem ini juga dibintangi beberapa pelakon Hollywood seperti Brandon Routh yang pernah memegang watak Superman pada tahun 2006.

Mano Maniam merupakan seorang pelakon komedi yang juga aktif di bidang teater. Dia pernah membintangi banyak filem antarabangsa termasuk filem Hollywood berjudul Anna and the King (1999) dan The Sleeping Dictionary (2003).

Selain itu, dia juga pernah membintangi drama bersiri Marco Polo terbitan Netflix bersama beberapa pelakon tempatan lain seperti Patrick Teoh, Sofi Jikan, Ramli Hasan Dato Michelle Yeoh.

Pelakon wanita ini pernah diberikan julukan sebagai Primadona Filem Melayu. Erra pernah ditawarkan untuk membintangi sebuah filem seram bersama pelakon Christopher Atkins berjudul Hidden (2011).

Dalam filem itu, dia membawakan watak Dian iaitu seorang ibu tunggal yang mempunyai seorang anak. Filem itu juga turut dibintangi pelakon tempatan seperti Elaine Daly.

Pelakon yang berasal dari Tawau, Sabah, ini juga merupakan seorang penyanyi, pencipta lagu dan penerbit filem. Dia pernah membintangi beberapa filem tempatan seperti Gubra (2006), Papadom (2009), Talentime (2009), KL24: Zombies (2017) dan banyak lagi.

Pete yang pernah memenangi beberapa anugerah muzik juga ditawarkan berlakon dalam filem Hollywood iaitu Ghost in the Shell (2017) bersama-sama pelakon terkenal Scarlett Johansson. Dalam filem itu, Pete memegang watak sebagai Tony.

Deanna Yusoff merupakan pelakon terkenal era 90-an dan pernah membintangi beberapa filem tempatan seperti Chermin, Abang 92 dan Ringgit Kasorrga. Dia pernah membintangi filem beberapa filem antarabangsa seperti Return To Paradise (1998) yang dibintangi oleh Joaquin Pheonix, Vince Vaughn dan ramai lagi.

Deanna juga turut membintangi filem Anna and the King (1999) bersama-sama pelakon tempatan seperti Afdlin Shauki, Harith Iskander dan ramai lagi. Dalam filem itu, Deanna membawakan watak sebagai Lady Thiang.

Bront Palarae atau nama sebenarnya Nasrul Suhaimin Saifuddin sudah membintangi lebih 40 filem menerima pelbagai anugerah dalam dunia lakonan.

Pelakon kelahiran negeri Kedah ini telah diberi tawaran untuk beraksi dalam drama bersiri terbitan HBO berjudul Halfworlds (2015). Selain itu, dia juga banyak membintangi filem-filem dari Indonesia seperti Pengabdi Setan dan pernah dicalonkan dalam beberapa kategori anugerah perfileman di negara itu.

Maya Karin merupakan satu nama yang tidak asing lagi dalam dunia lakonan tanah air. Dia membintangi banyak filem tempatan dan berjaya memenangi pelbagai anugerah perfileman negara.

Baru-baru ini, Maya telah diberi peluang untuk berlakon dalam filem seram Alone (2019) yang dibintangi pelakon Hollywood seperti Donald Sutherland dan Tyler Posey. Walaupun hanya untuk satu babak penting, Maya teruja berpeluang untuk menimba pengalaman bersama-sama pelakon dan pengarah hebat.


Bagaimana India Mampu Hasilkan Kapal Angkasa Yang Tersangat Murah - Chandrayaan-2

Organisasi Penyelidikan Angkasa India, yang lebih dikenal sebagai ISRO, baru-baru ini telah melancarkan misi angkasa tanpa pemandu ke bulan yang dinamakan Chandrayaan-2.

Secara harfiahnya, Chandrayaan-2 diterjemahkan kepada "MoonCraft-2". Kapal angkasa ini terdiri daripada tiga komponen utama iaitu Orbiter, pendarat Vikram, dan rover bulan Pragyan yang semuanya dibina dengan jumlah kos sebanyak RM560 juta atau Rs. 978 crores.

Bagi sebuah kapal angkasa yang mampu mengembara 384,000 kilometer (tidak termasuk mengorbit bulan selama 7 tahun), kosnya meningkat kepada RM1,520 per kilometer.

Bagi kebanyakan daripada kita, nombor-nombor ini tidak bermaksud apa-apa, jadi kenapa artikel ini ditulis?

Amerika Syarikat membelanjakan kira-kira RM100 bilion untuk misi bulan Apollo, yang bersamaan dengan RM731 bilion hari ini.

Change 4 milik China yang dilancarkan pada Disember 2018 pula menelan belanja kira-kira RM33.6 bilion. Jika dibandingkan dengan kos Chandrayaan-2, ia hanyalah 0.07% berbanding Apollo milik AS dan 1.67% berbanding Change 4 milik China.

Untuk lebih memudahkan perbandingan, bandingkan dengan Cristiano Ronaldo yang memperoleh pendapatan RM440 juta setahun, atau kos "Avengers: Endgame" yang menelan belanja RM1.5 bilion.

Jika sebuah negara mencipta kapal angkasa canggih dengan kos 40% daripada sebuah filem Hollywood, pembinanya sudah tentu telah melakukan sesuatu yang ajaib.

Persoalannya, bagaimana ISRO berjaya membuatkan program angkasa lepasnya sangat murah?

Menurut K. Sivan, ketua ISRO, apa yang membuatkan misi angkasa lepas mereka murah dan efektif dari segi kos adalah meringkaskan sistem, mengawasi sistem kompleks, kawalan kualiti yang ketat dan memaksimumkan output daripada produk-produk.

Kami sentiasa berjaga-jaga terhadap setiap peringkat pembangunan bagi kapal angkasa atau roket. Dengan ini, mereka dapat mengelakkan pembaziran produk, yang membantu meminimumkan kos misi.

Kenyataan ini menyiratkan bahawa ISRO memantau rapat terhadap hampir setiap komponen, jadi potongan yang cacat dihapuskan sepenuhnya.

Jika kita mengambil kira kerumitan kapal angkasa dan bilangan komponen yang terlibat, tindakan ini pasti akan lebih menjimatkan dari segi jangka masa panjang.

Juga, ISRO bergantung kepada teknik pengeluaran yang berorientasikan buruh perlahan yang melibatkan tahap pengkhususan yang tinggi (setiap jabatan hanya melakukan kerja yang mereka mahir).

Di India, sebagai negara yang berintensifkan buruh, kos buruh di negara ini sangat rendah.

Oleh itu, proses yang disebutkan di atas memainkan peranan penting dalam mengurangkan kos komponen yang digunakan dalam satelit negara mereka.

Salah satu sebab yang menyebabkan kos yang lebih rendah dalam misi angkasa lepas oleh ISRO, dibandingkan dengan agensi angkasa lain, adalah muatan yang agak murah.

Muatan ini pada dasarnya adalah peralatan yang digunakan oleh kapal angkasa untuk melaksanakan pelbagai ujian.

Muatan yang diangkut oleh Chandrayaan-2 termasuklah dengan instrumen ringkas, ringan dan murah, seperti Spektrometer X-ray lembut, monitor sinar-X Suria dan Spekrometer IR.

Jika dibandingkan dengan ini, Apollo 17 oleh NASA yang merupakan misi ke bulan dengan pemandu yang terakhir oleh syarikat gergasi ini telah membawa intrumen untuk eksperimen sinaran kosmik biologi, altimeter laser, gravimeter traverse dan banyak lagi.

Walaupun fungsi setiap alat ini berada di luar skop artikel ini, satu perkara yang cukup jelas adalah muatan-muatan ini adalah lebih besar dan berat berbanding yang dibawa oleh Chandrayaan-2.

Alat-alat ini memberi sumbangan besar kepada jumlah kos Apollo 17.

Jumlah masa yang diperlukan oleh Chandrayaan-2 untuk sampai ke Bulan adalah 40 hari, lebih lama berbanding mana-mana pengembaraan ke Bulan.

Dalam proses ini, ia memaksimumkan penggunaan tarikan graviti antara Bulan dan Bumi untuk mendapatkan halaju dengan meningkatkan bilangan orbit yang dibuat di sekitar Bumi.

Oleh itu, jumlah bahan api yang diperlukan untuk menolaknya keluar daripada orbit planet kita adalah jauh lebih rendah dan membantu mengurangkan jumlah kos.

Jumlah bahan api yang lebih kecil juga mengurangkan jumlah berat kapal tersebut.

Walaupun Chandrayaan-2 telah membuktikan bahawa kita boleh melaksanakan misi kapal angkasa ke bulan dengan kos yang rendah, namun pelancarannya juga telah menimbulkan beberapa persoalan mengenai tempoh misi itu dilakukan.

India adalah negara membangun dengan 22% penduduknya kini hidup di bawah garis kemiskinan (Asian Development Bank).

Oleh itu, jumlah RM560 juta yang dibelanjakan untuk misi ke Bulan ini mungkin boleh digunakan ke arah yang lebih baik bagi negara dengan 200 juta penduduk yang tidur dalam keadaan lapar.

Walaupun begitu, iluminasi.com tidak mempunyai niat untuk merendah-rendahkan program angkasa India.

Negara ini telah menghasilkan kemajuan teknologi yang luar biasa dalam tempoh yang sangat singkat, tetapi mereka perlu melakukan pengorbanan yang besar.

Dunia akan mendapat manfaat besar jika negara dan agensi yang berbeza berkongsi teknologi mereka untuk melancarkan inisiatif bersama.

Stesen Angkasa Antarabangsa (ISS) yang merupakan inisiatif bersama antara 5 agensi ruang angkasa iaitu NASA (Amerika Syarikat), Roscosmos (Rusia), JAXA (Jepun), ESA (Eropah) dan CSA (Kanada) telah menunjukkan apa yang boleh dilakukan oleh manusia apabila kita bekerjasama.

Dalam jangka masa panjang, kita memerlukan lebih banyak projek bersama dan program angkasa lepas kolaboratif untuk kemajuan bersama.


Apakah Andaian Rasa Makanan Eksotik?

Penulis nak mengakui dulu - penulis sudah pastilah bukan seorang yang pernah merasai sebarang bentuk makanan eksotik, bagaimanapun kita semua tahu makanan eksotik mempunyai peminat yang tersendiri.

Dianggap ganjil dan ada kalanya menakutkan - makanan eksotik memerlukan seseorang memberanikan dan membiasakan diri, untuk menjamah sesuatu yang di luar kebiasaan dan malangnya; penulis memang gagal dalam bab ini.

Namun rasa ingin tahu apa sebenarnya rasa makanan-makanan pelik ini, tetap ada dalam diri penulis. Jadi di sini penulis kompilasikan penerangan dalam cuba menerangkan bagaimana rasanya makanan pelik ini - berdasarkan kepada keterangan mereka yang pernah merasainya.

Bagi mereka yang pernah merasainya, dikatakan rasa daging ular sama seperti sama ikan talapia yang lebih tawar. Bagaimanapun, daging ular agak liat dan sukar dimakan, serta mempunyai banyak tulang kecil yang agak sukar untuk diasingkan.

Dimakan oleh mereka yang percaya daging ular mampu menyihatkan badan, kesemua bahagian ular termasuklah darahnya digunakan dalam resipi masakan kecuali bahagian kepala dan sisik.

Bagaimana rasa daging katak? Pihak yang menggemarinya mengatakan daging katak ibarat kacukan daging ayam dan ikan berikutan tekstur dan rasanya yang lebih pejal seperti ayam, tetapi mempunyai rasa tawar ikan.

Sangat popular di Asia, daging katak turut sama menjadi pilihan ramai di beberapa negara Eropah seperti Perancis yang memakan 4,000 tan daging ini setiap tahun. Di negara itu dalam daerah Vittel, setiap tahun akan diadakan acara Foire aux Grenouilles - di mana komuniti setempat akan menjamah hidangan berunsurkan katak beramai-ramai.

Bermula pada tahun 2016, buaya tidak lagi diletakkan di bawah kategori haiwan terancam dek kepupusan - menyebabkan permintaan terhadap produk berkaitan haiwan itu meningkat. Ini secara tak langsung turut sama menyebabkan bekalan daging buaya semakin mudah didapati - kalau anda mencarinya.

Buaya dikatakan mempunyai tekstur yang kenyal serta rasa seakan daging ayam, rendah kandungan lemak dan tinggi nilai protein. Di makan di seluruh dunia, masakan berasaskan daging buaya yang terkenal adalah masakan 'gumbo' dan di Amerika Syarikat, memang ada ladang ternakan khas untuk membekalkan daging-daging segar ke pasaraya yang menjualnya.

Mempunyai rasa yang dikatakan manis selepas dimasak, daging anjing menjadi kegemaran beberapa komuniti di negara Vietnam, Korea Selatan dan China. Sekiranya ditanya bagaimana rasanya - daging anjing layak dikatakan gabungan di antara daging lembu dan daging kambing, dengan kandungan lemak yang lebih tinggi.

Boleh dimasak dengan pelbagai cara, negara paling cekap dalam menggunakan daging anjing dengan kewujudan pelbagai jenis resipi adalah Vietnam - dengan permintaan yang terlalu tinggi memaksa anjing-anjing diseludup masuk secara haram ke negara itu hanya untuk memastikan bekalan sentiasa ada.

Bagi penduduk sebuah daerah yang terletak di bahagian timur laut negara India yang dikenali sebagai suku Adi, mereka akan meraikan apa yang dinamakan sebagai festival Unying-Aran di mana masakan pelbagai jenis akan dihidangkan kepada penduduk kampung - dengan masakan tikus menjadi hidangan utamanya.

Dikenali dengan nama bule-bulak-oying, resipi itu dibuat dengan menggunakan organ dalaman tikus iaitu perut, usus dan hati, yang digaulkan bersama kaki dan ekornya - dengan campuran garam, cili dan halia sebagai perasa. Bagi mereka, daging tikus tidak ada bandingannya apatah lagi bahagian ekor dan kakinya yang dikatakan bahagian terbaik antara semua. Nak cuba?

Kembali pada negara Vietnam. Pemilik kucing di Vietnam senantiasa menghadapi satu masalah besar - kebimbangan haiwan peliharaan mereka hilang diculik untuk dijadikan santapan restoran-restoran di sana. Ini kerana hidangan kucing dikatakan mempunyai permintaan tinggi di sana kerana 'sedap' dijadikan snek semasa minum minuman beralkohol.

Walaupun larangan sudah dikeluarkan kerajaan terhadap penggunaan daging kucing dalam masakan, aktiviti ini gagal dikekang kerana berlaku dengan berleluasa dan sindiket penculikan juga bertindak licik. Bagi pemakannya, mereka menyebut daging kucing lebih manis dan lembut berbanding anjing - menyebabkan permintaan terhadap daging ini meningkat dek kesedapannya.

Setiap hidangan dijual agak mahal, sekitar harga RM200 ke RM350 satu hidangan bagi mereka yang ingin merasai sendiri keenakan daging kucing yang comel dan gebu.


Kisah Bagaimana Blackberry Boleh Musnah

Blackberry pernah digelar sebagai raja telefon pintar satu ketika dahulu, yang menjual lebih dari 50 juta unit di zaman kegemilangannya pada tahun 2011.

Syarikat telekom Kanada itu pada awalnya dikenali sebagai Research In Motion (RIM) dan mempunyai berpuluh-puluh juta pelanggan.

RIM memulakan operasinya dengan menghasilkan pager dan telefon bimbit tetapi penghasilan telefon pintar pertama yang lengkap dengan papan kekunci ikonik terbentuk dalam tempoh 15 tahun pertama.

Pada satu ketika, Blackberry menguasai 50% pasaran telefon pintar di Amerika Syarikat dan 20% di seluruh dunia.

Di kemuncaknya, telefon Blackberry boleh ditemui di seluruh dunia tetapi permintaan menjunam dengan pantas dan pada tahun 2016, Blackberry menghentikan pengeluaran telefon mereka.

Pada tahun 1983, dua pelajar kejuruteraan Kanada iaitu Mike Lazaridis dan Douglas Fregin menubuhkan RIM.

Pada mulanya syarikat itu banyak terlibat dalam projek rawak seperti menghasilkan sistem LED untuk General Motors, rangkaian tempatan untuk IBM dan juga sistem pengeditan filem yang memenangi Oscar pada tahun 1998.

Pada tahun 1989, syarikat telefon Kanada iaitu Rogers memberikan kontrak kepada RIM untuk mengendalikan sistem rangkaian teks mudah alih yang direka khas untuk menghantar mesej, menjadikan RIM sebagai pakar awal dalam pemesejan mudah alih.

Dicepatkan tahun ke 1996, RIM telah mencipta pager dua hala dan untuk beberapa tahun kemudian, syarikat ini menambaik kepada reka bentuk ini dengan beransur-ansur menambahkan ciri-ciri tambahan seperti paparan berwarna, Wi-Fi, mesej segera dan pelayaran web.

Pada tahun 2002, syarikat ini melancarkan model pertama mereka yang boleh digelar sebagai telefon dan pada tahun 2006, RIM menambah bebola yang membolehkan pengguna menatal (scroll) ke seluruh skrin.

BlackBerry kemudiannya menemui cara untuk membuat telefonnya sangat diperlukan bagi orang kaya dan berkuasa.

Dengan ini, ia memberikan makna sesuatu berkenaan dengan siapa anda sebagai seseorang dan menjadi simbol status. Ini membuatkan mereka mendapat nama "Crackberry".

Orang ramai menjadi ketagih dengannya untuk sentiasa kekal berhubung. Blackberry juga mempunyai reka bentuk yang ringkas, mudah dipelajari dan jelas dipasarkan untuk golongan perniagaan dan profesional.

Papan kekunci penuh pada telefon ini membolehkan orang bekerja di luar pejabat di mana mereka boleh membalas email, mesej, melayar laman sesawang dan segalanya yang boleh dilakukan menggunakan komputer.

Bukan itu sahaja, ia juga ditambah dengan antara ciri yang paling disukai iaitu Blackberry Messenger (BBM).

Perkhidmatan BBM adalah komponen yang sangat penting dalam menyumbang kepada kejayaan Blackberry.

Ia juga membongkar dengan begitu awal bahawa orang ramai mahu mempunyai cara untuk berhubung dengan cepat, mesej tanpa limit dan mempunyai BBM juga membuatkan anda berasa sangat ekslusif kepada pengguna BBM sahaja.

Kemudahan ini yang dipadankan dengan keterangkuman membuahkan hasil lumayan di mana menjelang tahun 2007, RIM memperoleh pendapatan lebih daripada RM12 bilion dengan keuntungan bersih sebanyak RM2.6 bilion.

Ketika itu, Blackberry menerima pelbagai kontrak kerajaan dan berurusan dengan syarikat-syarikat besar, serta mendominasi pasaran Amerika Syarikat membuatkan mereka tidak perlu bimbang tentang apa-apa.

Kemudian, iPhone membuatkan semuanya berubah. Pada ketika itu, Iphone adalah sesuatu yang tidak pernah dilihat oleh para pengguna, yang merupakan peranti sentuh skrin penuh dan merupakan satu inovasi hebat pada ketika itu bagi industri telefon.

Manakala Blackberry masih menggunakan papan kekunci fizikal pada ketika itu. Namun, iPhone tidak "membunuh" RIM, tetapi mereka hanya akan membuatkan syarikat Kanada itu lumpuh.

Blackberry tidak melihatkan iPhone sebagai satu persaingan kerana ia tidak memenuhi pasaran perniagaan, jadi ia menjalankan perniagaan seperti biasa.

RIM melancarkan telefon lipat pada tahun 2008 dan diikuti dengan pantas oleh Blackberry Storm, peranti sentuh skrin pertamanya.

Storm diulas dan dikutuk oleh para pengkritik yang mengatakan ia merupakan satu kekecewaan yang dahsyat disebabkan oleh prestasinya yang lembab dan penuh kecacatan.

Namun, telefon Blackberry masih terjual disebabkan oleh beberapa sebab. Pertama, harga iPhone adalah jauh lebih mahal berbanding Blackberry dan hanya eksklusif kepada pembekal telekom AT&T.

Ini memaksa para pengguna Amerika Syarikat untuk sama ada menukar pembekal atau memilih telefon baru, dan dengan jelas terbukti bahawa orang ramai masih belum mahu melepaskan papan kekunci ikonik Blackberry mereka.

Jadi, Blackberry kelihatan tidak tergugat tetapi RIM memandang rendah terhadap betapa pantasnya pasaran telefon pintar sedang berubah.

Terdapat model iPhone dan telefon pintar lain seperti Motorola yang mula dipasarkan setiap tahun.

RIM cuba untuk bersaing dan melancarkan peranti baru seperti tablet PlayBook dan Torch tetapi peranti-peranti ini tidak mendapat sambutan.

Malah, PlayBook tidak mempunyai aplikasi e-mel yang menjadikannya tidak berguna kepada pengguna Blackberry yang mempunyai minda perniagaan.

Pada Jun 2010, kemusnahan Blackberry semakin hampir dengan pelancaran iPhone 4. Sejurus selepas pelancarannya, jualan telefon iPhone ini telah melepasi Blackberry untuk kali kedua, dan kali ini, iPhone kekal di atas.

Syarikat ini membina produk hebat yang mampu berfungsi dan menambah baik ciri-ciri secara beransur-ansur, namun mereka tidak melakukan satu perubahan besar yang mampu membuatkan pengguna teruja.

Telefon-telefon Blackberry kelihatan seperti kurang ciri-ciri yang menarik kepada pengguna, seperti kamera hadapan dan belakang. Kekurangan ini akhirnya membawa kepada kejatuhan RIM.

Penguasaan pasaran global RIM mula merudum dari 20% pada tahun 2009 kepada kurang daripada 5% pada tahun 2012.

Di saat ketika RIM akhirnya mengeluarkan telefon pintar skrin sentuh pada tahun 2013, ia sudah terlambat.

Pada tahun yang sama, RIM menukarkan namanya kepada Blackberry, dan beranggapan bahawa para pelanggan setia mereka akan menunggu mereka, namun ia tidak berlaku.

Ketika itu, orang ramai sangat meminati sama ada iPhone atau telefon Android. Dan pada suku terakhir tahun 2016, daripada 432 juta telefon pintar yang terjual di seluruh dunia, hanya 200,790 unit daripadanya adalah Blackberry.

Ini menjadikan bahagian pasaran Blackberry di seluruh dunia adalah 0%.

Dan pada tahun 2016, syarikat elektronik pengguna TCL milik China telah membeli jenama telefon Blackberry yang membawa kepada keluar daripada pasaran telefon pintar, 14 tahun selepas pelancaran telefon pertama mereka.

Namun, telefon ini masih terus dihasilkan. Perjanjian yang dibuat adalah TCL menghasilkan dan mengeluarkan perkakasan Blackberry manakala syarikat Blackberry menyediakan perisian.

Kini, telefon Blackberry masih mempunyai papan kekunci penuh yang ikonik, tetapi menggunakan sistem operasi Android yang memberikan pengguna akses kepada App Stoire dan pilihan penyesuaian yang lebih banyak.

Telefon Blackberry masih dipasarkan kepada jenis pengguna tertentu yang mahukan ciri privasi dan keselamatan dipertingkatkan dengan bahan pemasaran yang menonjolkan perlindungan keselamatan telefon serta hayat bateri.

Tetapi telefon Blackberry terbaru iaitu Key2, dilancarkan pada tahun 2018. Di zaman ini, model-model telefon pintar baru dilancarkan setiap tahun dan tahun 2019 hampir berlalu namun kita tidak melihat keluaran Blackberry yang terbaru.

Sama ada kita akan dapat melihat produk Blackberry terbaru dalam masa terdekat atau tidak, telefon ini akan sentiasa menjadi asas kepada sejarah telefon pintar.